[pic] | AZ EURÓPAI KÖZÖSSÉGEK BIZOTTSÁGA |

Brüsszel, 12.9.2007

COM(2007) 514 végleges

2007/0188 (COD)

Javaslat

AZ EURÓPAI PARLAMENT ÉS A TANÁCS HATÁROZATA

a több tagállam által indított, a kutatást és fejlesztést végző kkv-k támogatását célzó kutatási és fejlesztési programban történő közösségi részvételről

(előterjesztő: a Bizottság)

INDOKOLÁS

A JAVASLAT HÁTTERE |

110 | Célkitűzések E javaslat célja az Eurostars több tagállam által indított kutatási és fejlesztési programban (a továbbiakban: Eurostars közös program) való közösségi részvételről szóló határozatnak az Európai Parlament és a Tanács részéről az EK-Szerződés 169. cikke alapján történő elfogadása. Ez az EUREKA által előterjesztett kezdeményezés támogatást nyújt a kutatást és fejlesztést végző kkv-knak (a továbbiakban: K+F-t végző kkv-knak) a több államot érintő projektekben történő piacorientált kutatásban való részvételhez. 22 tagállam, valamint öt egyéb EUREKA-ország[1] elvben elkötelezte magát, hogy a program hat éves időtartama alatt 300 millió euróval pénzügyileg hozzájárul az Eurostars Közös Programhoz. A Közösség legfeljebb 100 millió EUR összeggel társfinanszírozza az Eurostarst. A részt vevő tagállamok a 169. cikk végrehajtása során – azáltal, hogy aktívan részt vesznek a tudományos, igazgatási és pénzügyi szempontokra kiterjedő önkéntes integrációs folyamatban – túllépnek kutatási programjaik puszta koordinálásán. A tudományos integráció kiterjed a tudományos és technológiai tevékenységek közös meghatározására és végrehajtására, valamint a projektjavaslatoknak a tudományos kiválóság és a várható gazdasági hatás alapján történő központi kiválasztására. Az igazgatási integráció az Eurostars közös program központosított és hatékony végrehajtásáért felelős, hatékonyan működő célzott végrehajtó struktúrát tesz szükségessé. A pénzügyi integráció olyan többéves pénzügyi terv létrehozatalával jár, amelyhez a részt vevő tagállamok, Izland, Izrael, Norvégia, Svájc, és Törökország hatékonyan hozzájárulnak. A javaslat indokolása A 2004. novemberi Versenyképességi Tanács[2] kiemelte a kkv-k fontosságát az európai növekedésben és versenyképességben, és ezáltal annak szükségességét, hogy a tagállamok és a Bizottság erősítse meg a nemzeti és európai kkv-kat támogató programok hatékonyságát és egymást kiegészítő jellegét. A Tanács különösen arra ösztönözte a Bizottságot, hogy vizsgálja meg annak lehetőségét, hogy alulról felfelé felépülő rendszert fejlesszenek ki a kutatást végző kkv-k számára. A Tanács emlékeztetett az Európai Kutatási Térség (EKT) fejlesztését szolgáló nemzeti programok összehangolásának a fontosságára is, és felkérte a tagállamokat és a Bizottságot arra, hogy szorosan együttműködve határozzanak meg korlátozott számú területet a 169. cikk további alkalmazása érdekében. A Tanács felkérte a Bizottságot, hogy fejlessze tovább az európai rendszerek – nevezetesen az EUREKA – és az Unió közötti együttműködést. Az Európai Parlament „Tudományról és technológiáról szóló állásfoglalásában”[3] határozottan kijelenti, hogy a hatékonyabb és szorosabban együttműködő gyakorlatnak a K+F-t, az innovációt – például az EUREKA-t – támogató, egyéb finanszírozási és támogatási mechanizmusokból kell állnia. A Parlament síkraszáll a nemzeti kutatási programok közötti fokozott együttműködés mellett, valamint felhívja a Bizottságot, hogy az EK-Szerződés 169. cikke alapján indítson kezdeményezéseket. A hetedik keretprogram[4] (a továbbiakban: KP7) rendelkezik ilyen 169. cikk szerinti kezdeményezések indításának lehetőségéről, a tagállamokkal szoros együttműködésben meghatározott területeken. A Közösségnek a közös kutatási programokban való részvétele különösen lényeges az azonos szükségletekkel és/vagy érdekekkel rendelkező tagállamok közötti nagy léptékű, „változó geometriájú” európai együttműködés szempontjából. Az egyedi programokban[5] – a „Kapacitások” egyedi programban[6] szereplő „kutatást végző kkv-k” („Eurostars”) területét is beleértve – négy területet határoztak meg. Ennélfogva a „Kapacitások” munkaprogram szintén hivatkozik az Eurostars kezdeményezésre[7]. |

120 | Általános háttér 1.3.1. Kkv-k a globalizált gazdaságban, valamint a lisszaboni folyamat A kkv-k[8] – amelyek az európai vállalkozások 99 %-át képviselik – kulcsszerepet játszanak a megújított lisszaboni növekedési és foglalkoztatási partnerségben, mivel az innováció és a munkahelyteremtés[9] nélkülözhetetlen forrásai. Számos nehéz kihívással néznek szembe: erős globális verseny az értékláncok növekvő mértékű nemzetközivé válásának függvényében, gyorsabb termelési ciklusok, a gazdasági szerkezet és a nemzetközi munkamegosztás változásai. Számos kkv azért küzd, hogy újrapozícionálja magát a piacon. Az innovatív kkv-k számára ugyanakkor kis méretük és rugalmas szervezetük jelentős előnynek bizonyulhat e változó gazdasági környezetben, képessé téve azokat, hogy gyorsan alkalmazkodjanak, és eközben megragadják a piaci lehetőségeket. A K+F-t végző kkv-k jelentős mértékben hozzájárulhatnak a tudomány és az új technológia innovatív termékekké, eljárásokká és szolgáltatásokká történő átalakításához, és ezáltal a lisszaboni célkitűzések eléréshez. 1.3.2 K+F-t végző kkv-k Európában A K+F-t végző kkv-ket olyan kkv-kként határozták meg, amelyek saját kutatási képességgel rendelkeznek. E kkv-k tudásintenzív, technológia/innováció alapú vállalatok, amelyek meghatározó szerepet játszanak az innovációs folyamatban. Saját K+F képességükre alapozva képesek olyan termékeket, eljárásokat és szolgáltatásokat kifejleszteni, amelyek egyértelmű innovációs és technológiai előnnyel rendelkeznek. A K+F vállalati stratégiájuk, valamint üzleti terveik meghatározó elemét alkotja. Európában túl kevés az olyan – erős K+F-el, valamint növekedési potenciállal rendelkező – kkv, amely nagy európai és globális szereplővé válhat a jövőben[10]. Megdöbbentő, hogy az 1980 óta létrejött nagy egyesült-államokbeli cégek 82 %-át előzmények nélkül hozták létre. Az Európai Unióban az 1980 óta létrejött nagy cégeknek csupán 37 %-át hozták létre előzmények nélkül [11]. Európában nem csupán kevesebb K+F-t végző kkv található, hanem – beszámolók szerint – az amerikai cégek a növekedési fázisban több forrást is szánnak K+F-re, mint az európaiak. Európa lemarad a K+F-t végző kkv-k növekedésének ösztönzésében. E területen a nemzeti politikák szétaprózottak, valamint közösségi szinten hiányoznak az egyedi eszközök. 1.3.3. A nemzeti és európai kutatási programok koordinációja A hetedik közösségi keretprogram előkészítésének részeként végzett „Hatásvizsgálat és előzetes értékelés”[12] megállapítása szerint a nemzeti kutatási politikák összehangoltságának hiánya az európai kutatási és fejlesztési rendszer legnagyobb szerkezeti hiányossága. E szétaprózottság az EKT teljes mértékű megvalósításának súlyos akadálya. A nemzeti programok tervezése és végrehajtása során megmutatkozó eltérések megnehezítik a határokon átnyúló tudományos és technológiai együttműködést, és a források nem hatékony elosztásához vezetnek. Új kezdeményezések szükségesek a közösségi és tagállami szinten végrehajtott tevékenységek jobb koordinációja és szinergiája felé vezető folyamatban. Ezek a kezdeményezések a megnövekedett léptéknek és a mozgósított források jobb átfogó elosztásának köszönhetően kedvező átfogó hatást gyakorolnának az Európa szerte végrehajtott kutatás és fejlesztésre. 1.3.4. Az EUREKA és a Keretprogram Az EUREKA 1985-ben létrehozott kormányközi kezdeményezés, amelynek célja a piacorientált, nemzetek feletti kutatás-fejlesztés és innovációs projektek támogatása valamennyi ágazatban. A kezdeményezés – az Európai Közösséget is beleértve – 38 tagból áll. Az EKT-ről szóló 2000. évi bizottsági közlemény a kezdeményezésekkel – így az EUREKA-val – történő szorosabb kapcsolattartásra hívott fel. Az EUREKA 2004. júniusi, párizsi miniszteri konferenciáján fontos lépést tettek a keretprogram és az EUREKA közötti konkrét együttműködés vonatkozásában. Az EUREKA-ért felelős miniszterek, valamint a kutatási biztos felkérték az Európai Bizottságot, hogy térképezze fel az EUREKA és a Keretprogram – így a kkv-k – közötti, a Szerződés 171. vagy 169. cikkén vagy hasonló eszközökön alapuló együttműködés megerősítésére vonatkozó konkrét pénzügyi mechanizmus létrehozásának lehetőségét. Ezt követően az EUREKA kifejlesztette az Eurostars közös programot, amelyet a 169. cikk útján kell végrehajtani, és amely a nagy növekedési potenciállal rendelkező, K+F-t végző kkv-kra irányul. 1.3.5. Korábbi tevékenységek és tapasztalatok Az első, a 169. cikk alapján útnak indított, a klinikai kísérletekről szóló (EDCTP) kezdeményezés legfontosabb tanulsága az, hogy az ilyen kezdeményezések az alábbi három elemből álló integrációt tesznek szükségessé a nemzeti programok között: tudományos, igazgatási és pénzügyi integráció. Az EDCTP arra is rámutatott, hogy az utóbbi különösen fontos, valamint, hogy a részt vevő országok egyértelmű, többéves kötelezettségvállalását kezdettől pénzügyi szabályokkal kell szavatolni. |

130 | Hatályos rendelkezések a javaslat területén Noha a kkv-k a keretprogram keretében számos programhoz hozzáférnek, jelenleg nincs a K+F-t végző kkv-kra vonatkozó egyedi program. A kkv-k két módon vehetnek részt az FP7-ben. Először is, a kkv-kat ösztönzik, hogy az „Együttműködés” program keretében vegyenek részt együttműködésen alapuló projektekben. Ezenfelül, a „A kkv-k javára végzett kutatás” elnevezésű fellépés azokra a kkv-kra irányul, amelyek kénytelenek kihelyezni a kutatási és fejlesztési tevékenységet. Az EUREKA – a tárgyra vonatkozó megkötöttség nélkül – támogatja a piacorientált, nemzetek feletti kutatási projekteket. Az EUREKA címke odaítélését követően a projekt partnereinek saját, nemzeti programjaiktól kell finanszírozást kérniük, mivel nem létezik központi finanszírozási mechanizmus. Az Eurostars közös program a Keretprogram és az EUREKA tevékenységeit egyaránt kiegészíti azáltal, hogy külön a K+F-t végző kkv-khoz igazított alulról felfelé felépülő programot kínál. Az Eurostars közös program átengedi az irányítást a kkv-k számára, előnyben részesíti a kis konzorciumokat, ösztönzi a piacorientált kutatást, a nemzeti eljárások szinkronizációjához és összehangolásához vezet, és végül biztos finanszírozási mechanizmust kínál a projektben résztvevőknek. |

140 | Összhang az Unió egyéb szakpolitikáival és célkitűzéseivel A kkv-k kulcsszerepet játszanak a megújított lisszaboni növekedési és foglalkoztatási partnerségben[13]. Az Eurostars célja, hogy ösztönözze a kkv-k rendkívül fontos, K+F-t végző szegmensét, és ezáltal hozzájáruljon a 3 %-os kutatási és fejlesztési uniós GDP-ráfordítást előíró barcelonai célkitűzéshez. Az Európai Kutatási Térség fejlesztésével összefüggésben[14] javaslatot tettek a nemzeti és európai kutatási programok összehangoltabb végrehajtására, valamint a kutatással és technológiai együttműködéssel foglalkozó európai szervezetek – így az EUREKA – közötti kapcsolatok szorosabbá tételére. Az EKT-ről szóló, a közelmúltban megjelent zöld könyv szintén utal a kormányközi hálózati struktúrák – például az EUREKA – szerepére, amelyek további hozzájárulást nyújthatnak az EKT-n belüli tevékenységek következetességéhez[15]. Az Eurostars hozzá fog járulni ezekhez a célkitűzésekhez. A program várhatóan elősegíti a környezetvédelmi technológiák, öko-innovációk, környezetbarát termékek és gyakorlatok kkv-k általi fejlesztését és szélesebb körű felhasználását is, ezáltal lehetővé téve a hatékonyabb környezetvédelmet. A program – az uniós politikai kezdeményezésekkel összhangban[16] – az európai uniós kkv-kat a zöld piacokon is előnyös helyzetbe hozza. |

KONZULTÁCIÓ AZ ÉRDEKELT FELEKKEL ÉS A JAVASLATOK ÉRTÉKELÉSE |

Konzultáció az érdekelt felekkel |

211 | A konzultáció módszerei, a megcélzott főbb ágazatok és a válaszadók általános bemutatása A KP7 érdekelt feleivel folytatandó konzultációt a „Tudomány és technológia: kulcs Európa jövőjéhez – a jövőbeli európai kutatástámogatási politikára vonatkozó iránymutatások” című, 2004. júniusi közlemény alapján indították útjára. E konzultáció célja a kutatási tevékenységekben, kutatási politikákban, valamint a kutatási eredmények hasznosításában részt vevő érdekelt felek széles körének bevonása volt. A jövőbeni uniós kutatási politikákról a kkv-kkal folytatott konzultációt két szakaszban valósították meg. Első lépésként az ír EU elnökség „Kutatás, innováció és európai kkv-k” címmel konferenciát szervezett, amelyet a holland elnökség ideje alatt a „Beruházás a kutatásba és az innovációba” című konferencia követett, melynek egyik ülése a „kkv-k, K+F, és innováció” témájáról szólt. A második szakaszban – 2004 novemberben és 2005 januárban – az érdekelt kkv-k részvételével két műhelyre került sor. Tájékoztatták az FP7 kkv-kkal foglalkozó tanácsadó csoportját, továbbá megvitatták vele az Eurostars közös program tartalmát. A CREST (a Tudományos és Műszaki Kutatási Bizottság) tagjait rendszeresen tájékoztatták és konzultációkat folytattak velük a 169. cikk szerinti kezdeményezések fejlesztéséről, valamint az integráció tudományos, igazgatási és pénzügyi szempontjairól szóló vitába is bevonták őket. Az EUREKA keretében az Eurostars kezdeményezést rendszeresen megvitatták a tagállamokkal. |

212 | A válaszok összefoglalása és figyelembevételük módja Az érdekelt felekkel folytatott konzultáció azt mutatja, hogy a kkv-k keretében, illetve a javukra folytatott kutatást támogató intézkedések komoly támogatottsággal rendelkeznek. A kutatási tevékenységekben részt vevő kkv-k vonatkozásában alapvető különbséget kell tenni a K+F-t végző, és a K+F-t kihelyező kkv-k között. A politikai kezdeményezéseknek figyelembe kell venniük e különböző csoportok szükségleteit. Néhány érdekelt fél a kutatást végző kkv-kra irányuló, alulról felfelé felépülő, célzott támogatási rendszer mellett érvelt. Az érdekelt felek rámutattak, hogy a K+F kihelyezésére összpontosító támogatási rendszer nem megfelelő azon kkv-k számára, amelyek saját kutatásukat maguk kívánják elvégezni. Ezenfelül néhány érdekelt fél aggodalmát fejezte ki amiatt, hogy a kutatást végző kkv-k csekély szerepet játszanak a keretprogram együttműködésen alapuló projektjeiben. Javasolták továbbá, hogy a nemzeti és az európai kezdeményezések – így a Keretprogram és az EUREKA – közötti hatékony együttműködés segítségével dolgozzanak ki következetesebb megközelítést a különféle nemzeti, regionális és európai finanszírozási programok számára. A CREST keretében megvitatták a hetedik keretprogram egyedi programjaiban előterjesztett, a 169. cikken alapuló négy kezdeményezést – ideértve az Eurostars programot is –, és úgy ítélték meg, hogy ezek a legelőrehaladottabb fejlesztési szakaszba kerültek. |

230 | Szakpolitikai javaslatok, valamint azok összehasonlítása A Bizottság nem végezte el e javaslat teljes körű hatásvizsgálatát. Ugyanakkor elvégeztek egy – az alábbiakban röviden összefoglalt – előzetes értékelést, amelynek során számos szakpolitikai javaslatot megvizsgáltak és összehasonlítottak. 1. lehetőség: Nincs közös program és nincs hetedik keretprogram E feltételezés szerint az K+F-t végző kkv-k kizárólag csak a rendelkezésre álló nemzeti programokra támaszkodhatnának. E programokból azonban gyakran hiányoznak a nemzetközi konzorciumok fejlesztéséhez megfelelő ösztönzők, amelyek ahhoz szükségesek, hogy a lehető legteljesebb mértékben kihasználják az európai és globális szinten kínálkozó lehetőségeket. Ezenfelül a közösségi szintű fellépés hiánya a kutatási erőfeszítések fokozottabb szétaprózódásához, valamint – a kutatás-fejlesztéssel kapcsolatos tevékenység szükségtelen átfedésének köszönhetően – kevésbé hatékony közfinanszírozásához vezetne. 2. lehetőség: Nincs közös program, csak a hetedik keretprogram A KP7 számos lehetőséget kínál a kkv-k számára a kutatási és fejlesztési tevékenységekben történő részvételre. A „kkv-k javára végzett kutatás” elnevezésű finanszírozási rendszer támogatja a kutatás-fejlesztés kkv-k általi kihelyezését a KTF-szereplők részére. A kkv-k az „Együttműködés” program keretében együttműködésen alapuló projektekben vehetnek részt. A kutatás-fejlesztést végző kkv-k azonban gyakran olyan réspiacokon működnek, amelyeket a munkaprogramban meghatározott témakörök nem minden esetben fednek le. Ezenfelül nem lenne megfelelő az ütemezés, különösen e vállalatok dinamikus, piacorientált K+F megközelítését figyelembe véve. Végül, e projektekben a kkv-k nem szükségképpen töltenek be irányító szerepet. Az ERA-NET rendszer célja a nemzeti és regionális kutatási programok koordinálása. Az ERA-NET+ ösztönzést nyújt számos nemzeti program számára egységes, közös pályázati felhívás szervezése, valamint az ERA-NET és a 169. cikk közötti távolság áthidalása érdekében. E két rendszer azonban nem irányozza elő a részt vevő nemzeti programok közötti tartós integráló hatással járó közös programok létrehozatalát. 3. lehetőség: Eurostars közös program A 169. cikk alkalmazása a leghatékonyabb módszer a nemzeti kutatási programok összehangolásának, teljes programoknak, vagy programok jelentős részeinek közös végrehajtása segítségével történő megvalósítására. Ez elősegíti olyan eredmények elérését, amely egyéb eszközökkel nem lenne lehetséges, tekintettel a mozgósított források széles skálájára és sokféleségére, valamint a közösségi és tagállami erőfeszítések egyesítésének strukturális hatásaira. Az Eurostars közös program jelentős multiplikátor hatást biztosít a közösségi finanszírozás számára: a legfeljebb 100 millió EUR közösségi hozzájárulás mellett a részt vevő tagállamok, Izland, Izrael, Norvégia, Svájc és Törökország hozzájárulása 300 millió EUR lesz, vagyis ennek eredményeként 400 millió EUR közfinanszírozással rendelkező program jön létre. Azt feltételezve, hogy a projekt finanszírozási ráta az 50-75 % közötti tartományban mozog, az Eurostars a program időtartama alatt további, 133 és 400 millió EUR[17] közötti magánfinanszírozást mozgósíthat. A K+F-t végző kkv-khoz igazított Eurostars közös program alulról felfelé felépülő megközelítést kínál, ami rendkívül fontos e cégek számára, amelyek gyakran réspiacokon működnek és gyorsan kell reagálniuk az új piaci keresletre. A program lehetőséget ad e kkvk-nak, hogy a szaktudásukat és képességeiket legjobban kiegészítő partner(ekk)el piacorientált K+F projekteket kezdeményezzenek és irányítsanak. Végül, az Eurostars közös program célja, hogy gyors döntéshozatali eljárásokat, a nemzeti eljárások szinkronizálását és összehangolását, valamint a kiválasztott projektek résztvevőinek biztos finanszírozást nyújtson. |

Miért kell alkalmazni a 169. cikket A különböző szakpolitikai javaslatok összehasonlítása azt mutatta, hogy a Közösségnek a közös kutatási programokban a 169. cikk alapján történő részvétele az egyetlen olyan lehetőség, amely révén a K+F-t végző kkv-k támogatásával kapcsolatos valamennyi alábbi kérdés megoldható: A K+F-t végző kkv-k támogatása jelenleg nagyon szétaprózott és hiányzik a következetes megközelítés. Jelentős igény mutatkozik arra, hogy a nemzeti és közösségi források egyesítése, valamint e kkv-k igényeire szabott közös programok létrehozása révén túllépjenek a nemzeti programok koordinációján. A Közösség 169. cikken alapuló részvétele az Eurostars közös programban az EUREKA és a Keretprogram közötti – az Európai Kutatási Térség valóra váltásának mérföldkövét képező – szorosabb együttműködés konkrét megvalósítása. A 169. cikk alkalmazása útján olyan keretet hoztak létre, amely kritikus mennyiségű erőforrást gyűjt egybe, valamint lehetővé teszi a nemzeti programoknak a tudományos, igazgatási és pénzügyi szempontokra is kiterjedő tartós integrációját. A 169. cikk alkalmazása jelentős multiplikátor hatást biztosít a közösségi finanszírozás számára, mivel 100 millió EUR várhatón összesen 433 és 700 millió EUR közötti nemzeti közfinanszírozást és magánfinanszírozást mozgósít. A közös tevékenységeknek az Eurostars közös program révén történő végrehajtásával és finanszírozásával olyan dinamikus folyamatot hoznak létre, amely elvezet a részt vevő nemzeti programoknak a tudományos és műszaki kiválóság erősítése, valamint az igazgatási hatékonyság javítása érdekében történő integrációjához, és ezáltal hozzájárul az Európai Kutatási Térség célkitűzéseinek valóra váltásához. |

A JAVASLAT JOGI ELEMEI |

305 | A javasolt fellépés összefoglalása Az Eurostars kezdeményezés célja, egy nagyszabású, tagállamok között létrejövő, a K+F-t végző kkv-k területére irányuló, európai alkalmazott kutatás és innováció jogi és szervezeti alapjainak megteremtésével közös kutatási és fejlesztési program létrehozása. Ausztria, Belgium, Ciprus, a Cseh Köztársaság, Dánia, Észtország, Finnország, Franciaország, Görögország, Hollandia, Írország, Lengyelország, Lettország, Litvánia, Magyarország, Németország, Olaszország, Portugália Románia, Spanyolország, Svédország és Szlovénia (a továbbiakban: részt vevő tagállamok), valamint, Izland, Izrael, Norvégia, Svájc, és Törökország (a továbbiakban: egyéb részt vevő országok) megállapodtak abban, hogy összehangolják és közösen hajtják végre az Eurostars közös program keretében végzett tevékenységeket. Az összes hozzájárulásuk a program hat éves időtartamára várhatóan legalább 300 millió EUR. Az Eurostars közös program hatásának és kritikus méretének növelése, valamint a részt vevő nemzeti programok nagyobb fokú integrációjának további ösztönzése érdekében a Közösségnek részt kell vennie a programban, valamint – a hatékony végrehajtástól, továbbá a tagállamoknak a KP7-ről szóló határozatban meghatározott feltételek szerinti pénzügyi elkötelezettségétől függően – legfeljebb 100 millió EUR – pénzügyi hozzájárulást kell ahhoz nyújtania. |

310 | Jogalap Az Eurostars közös programról szóló javaslat jogalapja az EK-Szerződés 169. cikke, amely a több tagállam által indított kutatási és fejlesztési programokban való közösségi részvételről rendelkezik. Ez a javaslat összhangban van a költségvetési rendelet 54. cikke (2) bekezdésének c) pontjában meghatározott közvetett központosított irányítással. A költségvetési rendelet 56. cikke szerint a Bizottság először megbizonyosodik többek között az alábbiak meglétéről és megfelelő működéséről: támogatás-odaítélési rendszerek, belső ellenőrzési rendszer, megfelelő elszámolási rendszer annál a szervnél, amelyre a végrehajtást átruházták, valamint független külső ellenőrzés. |

320 | A szubszidiaritás elve A szubszidiaritás elve érvényesül, mivel a Közösség nem rendelkezik kizárólagos hatáskörrel a javaslatot illetően. |

321 | A javaslat célkitűzéseit az egyes tagállamok nem képesek kielégítően megvalósítani, mert a nemzeti programok általában nem foglalkoznak kellőképpen a K+F-t végző kkv-k globalizálódó környezetével. A nemzeti programok gyakran nem képesek kellőképen összehangolt módon finanszírozni a határokon átnyúló együttműködésen alapuló kkv-projekteket. |

324 | A közösségi fellépés által képviselt hozzáadott érték jelentős, mert a közösségi részvétel új jogi keretrendszer létrehozását teszi lehetővé, amely révén egy közös stratégia égisze alatt a K+F-t végző kkv-k által kezdeményezett és irányított nemzetek feletti, együttműködésen alapuló kutatási és fejlesztési projektek ösztönzése érdekében összekapcsolható a közösségi és nemzeti finanszírozás. A nemzeti programokból, valamint a Közösségtől származó források egyesítése lehetővé teszi annak a kritikus tömegnek az elérését, amelynek segítségével jobban kezelhetők azok a kihívások, amelyekkel a K+F-t végző kkv-knak szembe kell nézniük. Más módon – a keretprogramon és a nemzeti programokon belüli már létező struktúrák alkalmazásával – ez a hatás nem volna elérhető. |

327 | A közösségi hozzájárulásnak a K+F nemzeti- és magánfinanszírozására gyakorolt multiplikátor hatása jelentős, mivel 100 millió EUR közösségi hozzájárulás a K+F-t végző kkv-k javára 433 és 700 millió EUR közötti nemzeti közfinanszírozást és magánfinanszírozást mozgósíthat, ami 4 és 7 közötti szorzótényezőt jelent. |

A javaslat tehát megfelel a szubszidiaritás elvének. |

Az arányosság elve A javaslat a következők miatt megfelel az arányosság elvének. |

331 | Az Eurostars közös program célja a K+F-t végző kkv-k területén a kutatási és fejlesztési tevékenység integrálása egész Európában. A program központosított igazgatása szavatolja a fellépés végrehajtásának következetességét. A közösségi szerepvállalás a koordináció és az integráció javítását ösztönző intézkedésekre, és a keretprogram, valamint a versenyképességi és innovációs keretprogram égisze alatt végzett megfelelő kiegészítő tevékenységekkel történő összehangolás biztosítására korlátozódik. A tagállamok felelősségi körébe tartozik az Eurostarsban történő részvétel céljából szükséges valamennyi működési vonatkozás fejlesztése. |

332 | A javasolt szervezeti felépítés az átfogó tervezésért, a pályázati felhívások és értékelések megszervezéséért, továbbá a projektek ellenőrzéséért és a közösségi hozzájárulás igazgatásáért felelős célzott struktúra segítségével minimálisra csökkenti az adminisztrációs terheket. A kiválasztott projektek résztvevői számára történő tényleges kifizetést a részt vevő tagállamok által kijelölt finanszírozó szervek irányítják. |

Az eszközök megválasztása |

342 | A 169. cikk végrehajtásának javasolt eszköze az Európai Parlament és a Tanács együttdöntési eljárása. |

KÖLTSÉGVETÉSI VONATKOZÁSOK |

401 | E javaslat költségvetési vonzatairól a KP7 jogalapja[18], valamint a KP7 „Kapacitások” egyedi programja már rendelkezik. A Bizottság és a célzott végrehajtó struktúra között létrejövő megállapodás szavatolja a Közösség pénzügyi érdekeinek védelmét. |

TOVÁBBI INFORMÁCIÓK |

510 | Egyszerűsítés |

511 | A javaslat rendelkezik a közigazgatási eljárások egyszerűsítéséről az (EU-s vagy nemzeti szintű) hatóságok, valamint a magánfelek esetében. |

513 | Közvetlenül az EU kezeli az Eurostarsnak a közösségi hozzájárulás elosztásáért, felhasználásának ellenőrzéséért, valamint az arról szóló jelentésért felelős célzott végrehajtó struktúráját. |

514 | Az Eurostars kutatás-finanszírozás kedvezményezettjei alkalmazhatják a számukra jobban ismert nemzeti finanszírozási szabályokat. |

Felülvizsgálati/módosítási/megszüntetési záradék |

531 | A javaslat felülvizsgálati záradékot tartalmaz. |

560 | Európai Gazdasági Térség A javasolt jogi aktus EGT-vonatkozású, ezért ki kell terjeszteni az Európai Gazdasági Térségre. |

2007/0188 (COD)

Javaslat

AZ EURÓPAI PARLAMENT ÉS A TANÁCS HATÁROZATA

a több tagállam által indított, a kutatást és fejlesztést végző kkv-k támogatását célzó kutatási és fejlesztési programban történő közösségi részvételről (EGT vonatkozású szöveg)

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 169. cikkére és 172. cikkének második bekezdésére,

tekintettel a Bizottság javaslatára [19] ,

tekintettel az Európai Gazdasági és Szociális Bizottság véleményére [20] ,

a Szerződés 251. cikkében megállapított eljárással összhangban [21] ,

mivel:

1. Az Európai Közösség kutatási, technológiafejlesztési és demonstrációs tevékenységekre vonatkozó hetedik keretprogramjáról (2007–2013) szóló, 2006. december 18-i 1982/2006/EK európai parlamenti és tanácsi határozat (a továbbiakban: hetedik keretprogram [22] ) határozza meg a Szerződés 169. cikke alapján a több tagállam által indított kutatási és fejlesztési programokban – beleértve az e programok végrehajtására kialakított struktúrákban – való közösségi részvételt;

2. A hetedik keretprogram a következő ismérvek alapján állapította meg az ilyen, a 169. cikk alapján útnak indított kezdeményezések területét: jelentőségük a közösségi célok szempontjából; a kitűzött cél világos megfogalmazása és jelentősége a keretprogram céljai szempontjából; létező alapok (létező vagy tervezett kutatási programok); európai hozzáadott érték; kritikus méret, az érintett programok nagyságát és számát, és a lefedett tevékenységek hasonlóságát illetően; a 169. cikk hatékonysága a célok elérésének legalkalmasabb eszközeként;

3. Az Európai Közösség kutatási, technológiafejlesztési és demonstrációs tevékenységekre vonatkozó hetedik keretprogramjának (2007–2013) [23] végrehajtására irányuló „Kapacitások” egyedi programról szóló, 2006. december 19-i 974/2006/EK tanácsi határozat (a továbbiakban: „Kapacitások” egyedi program) megállapítja, hogy a 169. cikk alapján indított kezdeményezés a kutatást végző kis- és közepes vállalkozások (kkv-k) területén a Szerződés 169. cikke alapján közösen végrehajtott nemzeti kutatási programban való közösségi részvételre alkalmas terület;

4. A Tanács 2004. szeptember 24-i következtetéseiben elismerte annak a szerepnek a fontosságát, amelyet a keretprogram játszik az Európai Kutatási Térség (EKT) fejlesztésének előmozdításában, valamint ebben az összefüggésben hangsúlyozta az Európai Kutatási Térség és a kormányközi szervezetek, így az EUREKA, közötti kapcsolatok megerősítésének fontosságát.

5. A Tanács 2004. november 25-26-i következtetéseiben kiemelte a kkv-k fontosságát az európai növekedésben és versenyképességben, és ezáltal annak szükségességét, hogy a tagállamok és a Bizottság erősítse meg a kkv-kra irányuló, nemzeti és európai támogatási programok hatékonyságát és egymást kiegészítő jellegét . A Tanács ösztönözte a Bizottságot, hogy vizsgálja meg annak a lehetőségét, hogy alulról felfelé felépülő rendszert fejlesszenek ki a kutatást végző kkv-k számára. A Tanács emlékeztetett az EKT fejlesztését szolgáló nemzeti programok összehangolásának a fontosságára. A Tanács felkérte a tagállamokat és a Bizottságot arra, hogy szorosan együttműködve határozzanak meg korlátozott számú területet a Szerződés 169. cikke további alkalmazásának érdekében. A Tanács, emlékeztetve egyúttal az EUREKA 2004. június 18-i miniszteri konferenciájára, felkérte a Bizottságot, hogy fejlessze tovább az együttműködést és a koordinációt a Közösségek és a kormányközi struktúrák, nevezetesen az EUREKA, keretében végzett tevékenységek között.

6. Az Európai Parlament tudományról és technológiáról szóló állásfoglalásában [24] ösztönzi a tagállamokat, hogy – különösen a kkv-kra tekintettel – fogadjanak el az ipari innováció előmozdítását – ideértve az EUREKA-val folytatott kapcsolattartást – segítő pénzügyi és egyéb ösztönzőket, valamint hangsúlyozza, hogy az EKT csak abban az esetben válhat lehetségessé, ha a kutatás finanszírozásának növekvő részét az Unió osztja el, abból a célból, hogy tartalmuk és finanszírozásuk tekintetében egyaránt szorosabban összehangolják az európai, nemzeti és regionális kutatási politikákat, valamint amennyiben e finanszírozás kiegészíti a tagállamokon belüli és a tagállamok közötti kutatási politika finanszírozását. Az Európai Parlament úgy véli, hogy a hatékonyabb és szorosabban együttműködő gyakorlatnak a kutatás-fejlesztést, az innovációt – többek között az EUREKA-t – támogató, egyéb finanszírozási és támogatási mechanizmusokból kell állnia. A Parlament sürgeti a nemzeti kutatási programok közötti fokozott együttműködést, valamint felhívja a Bizottságot, hogy az EK-Szerződés 169. cikke alapján indítson kezdeményezéseket.

7. A Bizottság 2003. június 4-i közleményében [25] kiemelte annak fontosságát, hogy a kkv-k részesüljenek a kutatás és az innováció támogatására irányuló közvetlen intézkedésekből, ami meghatározó jelentőségű a gazdaság nagy szegmensei innovációs képességeinek növelése szempontjából.

8. Jelenleg a kkv-k kutatási és fejlesztési tevékenységeinek (K+F) támogatása céljából, a tagállamok által egyenként, nemzeti szinten indított számos kutatás fejlesztési program vagy tevékenység európai szinten nem kellően összehangolt, valamint európai szinten nem teszi lehetővé a hatékony kutatási és technológiai fejlesztési program érdekében történő következetes megközelítés kialakítását.

9. Azzal a kívánsággal, hogy a kutatást és fejlesztést (K+F) végző kkv-k területén európai szinten következetesebb megközelítést biztosítsanak, valamint, hogy hatékonyan lépjenek fel, több tagállam az EUREKA keretében a K+F-t végző kkv-k javára irányuló, „Eurostars” (a továbbiakban: Eurostars közös program) elnevezésű közös kutatási és fejlesztési program létrehozását kezdeményezte, abból a célból, hogy elérjék a kritikus tömeget az igazgatási és pénzügyi források, valamint Európa szerte a különböző országokban rendelkezésre álló további szakértelem és források egyesítése tekintetében.

10. Az Eurostars közös program célja a K+F-t végző kkv-k támogatása, egy nagyszabású, tagállamok között létrejövő, az e kkv-k javára irányuló európai alkalmazott kutatási és innovációs együttműködés jogi és szervezeti alapjainak megteremtése segítségével. Ausztria, Belgium, Ciprus, a Cseh Köztársaság, Dánia, Észtország, Finnország, Franciaország, Görögország, Hollandia, Írország, Lengyelország, Lettország, Litvánia, Magyarország, Németország, Olaszország, Portugália Románia, Spanyolország, Svédország és Szlovénia (a továbbiakban: részt vevő tagállamok), valamint, Izland, Izrael, Norvégia, Svájc és Törökország (a továbbiakban: egyéb részt vevő országok) megállapodtak abban, hogy összehangolják és közösen végrehajtják az Eurostars közös program keretében végzett tevékenységeket. Az összes hozzájárulásuk a javasolt hat éves időtartamra várhatóan legalább 300 millió EUR; a közösségi pénzügyi hozzájárulás legfeljebb 25 %-a az Eurostars közös program összes közkiadásának, amely várhatóan 400 millió EUR.

11. Az Eurostars közös program hatásának növelése érdekében a részt vevő tagállamok, valamint az egyéb részt vevő országok hozzájárultak az Eurostars közös program közösségi részvételéhez. A Közösségnek – annak időtartama alatt – legfeljebb 100 millió EUR pénzügyi hozzájárulással kell részt vennie a Eurostars közös programban. Mivel az Eurostars közös program összhangban van a hetedik keretprogram tudományos célkitűzéseivel, továbbá az Eurostars közös program kutatási területe kapcsolódik a hetedik keretprogram „Kapacitások” egyedi program „A kkv-k javára végzett kutatás” elnevezésű részéhez, a közösségi pénzügyi hozzájárulás az e részre elkülönített költségvetési előirányzatból fizetendő ki.

12. A közösségi pénzügyi hozzájárulás megadását egy olyan finanszírozási terv kidolgozásához kell kötni, amely az illetékes nemzeti hatóságoknak a nemzeti szinten folytatott kutatási és fejlesztési programok és tevékenységek közös végrehajtására és az Eurostars közös program végrehajtásának finanszírozására vonatkozó hivatalos kötelezettségvállalásain alapul.

13. A nemzeti kutatási programok közös végrehajtása egy célzott végrehajtó struktúra létrehozását vagy meglétét teszi szükségessé, a „Kapacitások” egyedi programban meghatározottak szerint.

14. A részt vevő tagállamok megállapodtak egy ilyen, az Eurostars közös program végrehajtását szolgáló célzott végrehajtó struktúra létrehozásában.

15. A közösségi pénzügyi hozzájárulás kedvezményezettje a célzott végrehajtó struktúra, amely biztosítja az Eurostars közös program hatékony végrehajtását.

16. A közösségi hozzájárulás a részt vevő tagállamok, valamint az egyéb részt vevő országok erőforrásbeli kötelezettségvállalásaitól és a pénzügyi hozzájárulásaik tényleges megfizetésétől függ.

17. A közösségi hozzájárulás megfizetése a Bizottság és a célzott végrehajtó struktúra közötti, a közösségi hozzájárulás felhasználásának részletes szabályait tartalmazó általános megállapodás megkötésétől függ. Ez az általános megállapodás tartalmazza a Közösség pénzügyi érdekei védelmének szavatolása céljából szükséges rendelkezéseket.

18. A közösségi hozzájárulás által eredményezett kamatjövedelem célhoz kötött bevételnek tekintendő, összhangban az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendelet [26] (a továbbiakban: költségvetési rendelet) 18. cikkének (2) bekezdésével. A Bizottság megfelelően növelheti a közösségi hozzájárulás e határozatban megjelölt legnagyobb összegét.

19. A Közösségnek – a Közösség és a célzott végrehajtó struktúra között létrejövő megállapodásban meghatározott feltételek szerint – joga van csökkenteni a pénzügyi hozzájárulását, abban az esetben, ha az Eurostars közös programot nem megfelelően, részben vagy késéssel hajtják végre, vagy abban az esetben, ha a részt vevő tagállamok és egyéb részt vevő országok nem, részben vagy késéssel nyújtanak pénzügyi hozzájárulást az Eurostars közös programhoz.

20. Az Eurostars közös program hatékony végrehajtása érdekében a célzott végrehajtó struktúra pénzügyi támogatásban részesíti az Eurostars közös programban részt vevő, pályázati felhívások keretében kiválasztott harmadik feleket.

21. A költségvetési rendelettel, valamint az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet végrehajtására vonatkozó részletes szabályok megállapításáról szóló, 2002. december 23-i 2342/2002/EK, EURATOM tanácsi rendelettel [27] (a továbbiakban: végrehajtási szabályok) összhangban, a közösségi hozzájárulást a költségvetési rendelet 54. cikke (2) bekezdésének c) pontja és 56. cikke, valamint a végrehajtási szabályok 35. és 41. cikke rendelkezéseinek megfelelően közvetett központosított irányítás keretei között kell kezelni.

22. Az Eurostars közös programhoz minden tagállam csatlakozhat.

23. A hetedik keretprogram célkitűzéseivel összhangban, az ahhoz társult, vagy egyéb országoknak lehetőségük van az Eurostars közös programban történő részvételre, feltéve hogy az ilyen részvételt megfelelő nemzetközi megállapodás előirányozza és a csatlakozáshoz a Bizottság és a részt vevő tagállamok egyaránt hozzájárulnak.

24. A hetedik keretprogrammal összhangban az Eurostars közös program végrehajtása során a Közösségnek az e határozatban meghatározott szabályok és feltételek alapján jogában áll megállapítania a programhoz nyújtott pénzügyi hozzájárulásának feltételeit a hetedik keretprogramhoz társuló bármely ország, illetve – ha az Eurostars közös program végrehajtása szempontjából nélkülözhetetlen – bármely más ország részvétele tekintetében.

25. Megfelelő intézkedéseket kell hozni a rendellenességek és a csalás megelőzésére, és meg kell tenni a szükséges lépéseket az elveszett, tévesen kifizetett vagy helytelenül felhasznált pénzalapok visszaszerzésére összhangban az Európai Közösségek pénzügyi érdekeinek védelméről szóló, 1995. december 18-i 2988/95/EK, Euratom tanácsi rendelettel [28] , az Európai Közösségek pénzügyi érdekeinek csalással és egyéb szabálytalanságokkal szembeni védelmében a Bizottság által végzett helyszíni ellenőrzésekről és vizsgálatokról szóló, 1996. november 11-i 2185/96/Euratom, EK tanácsi rendelettel [29] és az Európai Csaláselleni Hivatal (OLAF) által lefolytatott vizsgálatokról szóló 1073/1999/EK európai parlament és tanácsi rendelettel [30] ;

26. Lényeges, hogy az Eurostars közös program keretében végzett kutatási tevékenységek megfeleljenek az alapvető etikai elveknek, beleértve az Európai Unióról szóló szerződés 6. cikkében és az Európai Unió alapjogi chartájában foglalt elveket, továbbá kövessék a nemi egyenjogúsítás és a nemek közötti egyenlőség elveit.

27. A Bizottság az Eurostars közös programot a végrehajtás minősége és hatékonysága, és a meghatározott célkitűzések megvalósítása irányában elért előrehaladás szempontjából értékelő időközi, valamint végső értékelést készít.

ELFOGADTA EZT A HATÁROZATOT:

1. cikk

28. Az 1982/2006/EK határozat által elfogadott, az Európai Közösség kutatási, technológiafejlesztési és demonstrációs tevékenységekre vonatkozó hetedik keretprogram (2007–2013) (a továbbiakban: hetedik keretprogram) végrehajtása keretében a Közösség pénzügyi hozzájárulást nyújt az Eurostars kutatási és fejlesztési programhoz (a továbbiakban: Eurostars közös program), amelyet Ausztria, Belgium, Ciprus, a Cseh Köztársaság, Dánia, Észtország, Finnország, Franciaország, Németország, Görögország, Magyarország, Írország, Olaszország, Lettország, Litvánia, Hollandia, Lengyelország, Portugália, Románia, Szlovénia, Spanyolország és Svédország (a továbbiakban: részt vevő tagállamok), valamint Izland, Izrael, Norvégia, Svájc és Törökország (a továbbiakban: egyéb részt vevő országok) közösen hajtanak végre.

29. A Közösség az Eurostars közös program e határozat hatályba lépésekor kezdődő hatéves időtartamára vonatkozó 100 millió EUR összeghatáron belül, a részt vevő tagállamok, valamint az egyéb részt vevő országok tényleges hozzájárulása legfeljebb egyharmadának megfelelő pénzügyi hozzájárulást nyújt. A közösségi pénzügyi hozzájárulás kiegészíti a részt vevő tagállamok, valamint egyéb részt vevő országok legalább 300 millió eurós hozzájárulását. Ezáltal a közösségi pénzügyi hozzájárulás legfeljebb 25 %-a az Eurostars közös program összes közkiadásának, amely várhatóan 400 millió EUR.

30. A Közösségi pénzügyi hozzájárulás a hetedik keretprogram a 2006/974/EK határozat szerinti végrehajtására irányuló „Kapacitások” egyedi programjának (a továbbiakban: „Kapacitások” egyedi program) „A kkv-k javára végzett kutatás” elnevezésű részére elkülönített költségvetési előirányzatából fizetendő ki.

2. cikk

A Közösség pénzügyi hozzájárulása az alábbiaktól függ:

31. a részt vevő tagállamok, és egyéb részt vevő országok meggyőzően demonstrálják, hogy az Eurostars közös programot az e határozat I. mellékletében meghatározott módon hatékonyan létrehozták;

32. a részt vevő tagállamok, és egyéb részt vevő országok, vagy a részt vevő tagállamok, és egyéb részt vevő országok által kinevezett szervezetek hivatalosan létrehoznak egy jogi személyiséggel rendelkező struktúrát (a továbbiakban, e határozat alkalmazásában: célzott végrehajtó struktúra), amely az Eurostars közös program végrehajtásáért, valamint a közösségi pénzügyi hozzájárulás átvételéért, felosztásáért és ellenőrzéséért felel a költségvetési rendelet 54. cikke (2) bekezdésének c) pontja, valamint 56. cikke szerint;

33. az Eurostars közös program számára megfelelő és hatékony irányítási modellt fogadnak el, az e határozat II. mellékletében meghatározott szabályokkal összhangban;

34. a célzott végrehajtó struktúra hatékonyan kivitelezi az Eurostars közös program keretében végzett – e határozat I. melléklete szerinti – tevékenységeket, amely magában foglalja a támogatások odaítéléséhez szükséges pályázati felhívások közzétételét;

35. a részt vevő tagállamok, és egyéb részt vevő országok kötelezettséget vállalnak arra, hogy hozzájárulnak az Eurostars közös program finanszírozásához, továbbá arra, hogy a pénzügyi hozzájárulást ténylegesen megfizetik, különös tekintettel a program keretében rendezett pályázati felhívások során kiválasztott projektek résztvevőinek finanszírozására;

36. az Eurostars közös program megfelel a Közösség állami támogatásra vonatkozó szabályainak és különösen a kutatáshoz, fejlesztéshez és innovációhoz nyújtott állami támogatások közösségi keretrendszerében [31] foglalt szabályoknak;

37. az Eurostars közös program szavatolja a magas tudományos kiválóságot, valamint az etikai alapelvek betartását, összhangban a hetedik keretprogram általános elveivel, továbbá a nemi egyenjogúsítás és a nemek közötti egyenlőség elveivel, és hozzájárulva a fenntartható fejlődéshez , továbbá,

38. az Eurostars közös program keretében végzett tevékenységek kapcsán felmerülő szellemi tulajdonjogokra vonatkozóan rendelkezéseket dolgoznak ki, és a részt vevő tagállamok, és egyéb részt vevő országok által nemzeti szinten útnak indított kutatási és fejlesztési programokat és tevékenységeket olyan módon hajtják végre és koordinálják, amely az ilyen tudás létrehozását szolgálja és a létrehozott tudás széleskörű használatát és terjesztését támogatja.

3. cikk

Az Eurostars közös program végrehajtása során a célzott végrehajtó struktúra által harmadik fél részére nyújtott pénzügyi támogatásra – és különösen a program keretében rendezett pályázati felhívások során kiválasztott projektek résztvevőinek nyújtott finanszírozásra – az egyenlő bánásmód és az átláthatóság elve vonatkozik. A harmadik fél részére nyújtott pénzügyi támogatást tudományos kiválóság és – figyelemmel a kkv célcsoport sajátos jellegére – gazdasági hatás alapján, valamint az e határozat I. mellékletében meghatározott elvekkel és eljárásokkal összhangban kell odaítélni.

4. cikk

A közösségi pénzügyi hozzájárulásra vonatkozó intézkedéseket, a pénzügyi felelősségvállalásra és a szellemi tulajdonjogokra vonatkozó szabályokat, valamint a célzott végrehajtó struktúra által harmadik fél részére nyújtott pénzügyi támogatásra vonatkozó részletes szabályokat a Közösség nevében eljáró Bizottság és a célzott végrehajtó struktúra között létrejövő általános megállapodás és az éves finanszírozási megállapodások határozzák meg.

5. cikk

Az Európai Közösségek általános költségvetésére alkalmazandó költségvetési rendeletről szóló1605/2002/EK, Euratom tanácsi rendelet 18. cikkének (2) bekezdésével összhangban, az Eurostars közös program részére nyújtott közösségi hozzájárulás által eredményezett kamatjövedelem célhoz kötött bevételnek tekintendő. A Bizottság megfelelően növelheti a közösségi hozzájárulás 1. cikkben megjelölt legnagyobb összegét.

6. cikk

Ha az Eurostars közös programot nem, nem megfelelően, részben vagy késéssel hajtják végre, vagy ha a részt vevő tagállamok, valamint az egyéb részt vevő országok nem, részben vagy késéssel nyújtanak pénzügyi hozzájárulást az Eurostars közös programhoz, a Közösség csökkentheti a pénzügyi hozzájárulását az Eurostars közös program tényleges végrehajtása és a részt vevő tagállamok, és egyéb részt vevő országok által az Eurostars közös program végrehajtásához nyújtott közfinanszírozás mértéke szerint, a Bizottság és a célzott végrehajtó struktúra között létrejövő megállapodásban meghatározott feltételek szerint.

7. cikk

Az Eurostars közös program végrehajtása során a részt vevő tagállamok, valamint egyéb részt vevő országok minden jogalkotási, szabályozási, adminisztratív vagy egyéb intézkedést megtesznek a Közösség pénzügyi érdekei védelmében. A részt vevő tagállamok, valamint egyéb részt vevő országok megfelelő biztosítékokat nyújtanak a Közösséget megillető összegeknek a célzott végrehajtó struktúrától történő teljes körű beszedése tekintetében.

8. cikk

Tisztviselői vagy ügynökei révén a Közösség és a Számvevőszék minden, a közösségi pénzalapok megfelelő kezelésének biztosításához és a Közösség pénzügyi érdekeinek bármilyen csalással vagy szabálytalansággal szembeni védelméhez szükséges ellenőrzést és vizsgálatot elvégezhet. Ennek érdekében a részt vevő tagállamok, valamint egyéb részt vevő országok és/vagy a célzott végrehajtó struktúra minden vonatkozó dokumentumot a Bizottság és a Számvevőszék rendelkezésére bocsát.

9. cikk

A Bizottság minden vonatkozó információt közöl az Európai Parlamenttel, a Tanáccsal és a Számvevőszékkel. A részt vevő tagállamokat, valamint az egyéb részt vevő országokat felkérik, hogy továbbítsanak a közös végrehajtó struktúrán keresztül a Bizottság részére minden további, a közös végrehajtó struktúra pénzügyi kezelésére vonatkozó, az Európai Parlament, a Tanács és a Számvevőszék által igényelt információt.

10. cikk

Az Eurostars közös programhoz az e határozatban megállapított szabályok szerint bármely tagállam csatlakozhat.

11. cikk

Az Eurostars közös programhoz az e határozatban megállapított szabályok szerint bármely harmadik ország csatlakozhat, feltéve hogy az ilyen részvételt megfelelő nemzetközi megállapodás előirányozza és a csatlakozáshoz mind a Bizottság, mind a részt vevő tagállamok, valamint az egyéb részt vevő országok egyaránt hozzájárulnak.

12. cikk

A Közösség az e határozatban megállapított szabályok, illetve bármely végrehajtási szabály vagy megállapodás alapján megállapíthatja az Eurostars közös programhoz nyújtott pénzügyi hozzájárulásának feltételeit a hetedik keretprogramhoz társuló bármely ország, illetve – ha az Eurostars közös program végrehajtása szempontjából nélkülözhetetlen – bármely más ország részvétele tekintetében.

13. cikk

1. Az Európai Parlament és a Tanács részére a Szerződés 173. cikke szerint beterjesztett, a hetedik keretprogramról szóló éves jelentés az Eurostars közös program keretében végzett tevékenységekről szóló összefoglalót tartalmaz, amely a célzott végrehajtó struktúra által a Bizottságnak beterjesztett éves jelentésen alapul.

2. Az Eurostars közös programról, annak kezdetétől számított két évet követően közbenső értékelés készül. Ez az értékelés az Eurostars közös program végrehajtásának minőségére és hatékonyságára terjed ki – beleértve a program tudományos, igazgatási és pénzügyi integrációs vonatkozásait – és megvizsgálja a meghatározott célkitűzések megvalósítása irányában elért előrehaladást, beleértve az integráció fokozásának legmegfelelőbb módjaira tett javaslatokat. A Bizottság tájékoztatja az Európai Parlamentet és a Tanácsot az értékelés következtetéseiről, saját észrevételeivel és – adott esetben – az e határozat kiigazítására vonatkozó javaslataival együtt.

3. A Bizottság az Eurostars közös program befejezésekor végső értékelést készít a programról. A végső értékelés eredményeit az Európai Parlamenthez és a Tanácshoz kell beterjeszteni.

14. cikk

Ez a határozat az Európai Unió Hivatalos Lapjában való kihirdetését követő napon lép hatályba.

15. cikk

Ennek a határozatnak a tagállamok a címzettjei.

Kelt Brüsszelben, […]-án/-én.

Az Európai Parlament részéről a Tanács részéről

Az elnök az elnök

[…] […]

I. MELLÉKLET

Az Eurostars közös program célkitűzéseinek és tevékenységeinek leírása

I. Célkitűzések

Az EUREKA tagországai által előterjesztett ezen kezdeményezés célkitűzése a kutatást és fejlesztést (K+F) végző kkv-kra irányuló Eurostars közös program létrehozása. E kkv-k tudásintenzív, technológia/innováció alapú vállalatok, amelyek meghatározó szerepet játszanak az innovációs folyamatban. Jellemzőjük a nagymértékű fogyasztó vagy piacorientáltság, rendkívül innovatív, piacorientált projektek irányítása segítségével komoly nemzetközi pozíció megszerzésére törekszenek. Saját K+F képességükre alapozva képesek olyan termékeket, eljárásokat és szolgáltatásokat kifejleszteni, amelyek egyértelmű innovációs és technológiai előnnyel rendelkeznek. Ezek a vállalatok méretük és tevékenységi területük szerint eltérőek; pl. lehetnek az alkalmazásközpontú, csúcstechnológiájú, K+F végzése terén komoly múlttal rendelkező, már működő, vagy nagy lehetőségekkel rendelkező kezdő vállalkozások. A K+F vállalati stratégiájuk, valamint üzleti terveik meghatározó elemét alkotja. E vállalatoknak a 2003/361/EK bizottsági ajánlás [32] értelmében vett kkv-knak kell lenniük.

Az Eurostars közös program célja K+F-t végző kkv-k támogatása azáltal, hogy

39. a K+F-t végző kkv-k számára fenntartható európai K+F támogatási mechanizmust hoz létre;

40. arra ösztönzi a kkv-kat, hogy hozzanak létre, a K+F eredményein alapuló új gazdasági tevékenységeket, továbbá az egyébként lehetségesnél gyorsabban vigyenek piacra új termékeket, eljárásokat és szolgáltatásokat;

41. előmozdítja a technológiai és vállalkozás fejlesztést, valamint e vállalatok nemzetközivé válását.

Az Eurostars közös program kiegészíti a K+F-t végző kkv-k innovációs folyamatuk során történő támogatására irányuló, már létező nemzeti és európai programokat.

A program hozzájárul az európai versenyképességhez, innovációhoz, foglalkoztatottsághoz, gazdasági változáshoz, fenntartható fejlődéshez és környezetvédelemhez, valamint segíti a lisszaboni és barcelonai célkitűzések elérését. A 27 EUREKA-ország kezdeményezéseként, a program, alulról felfelé felépülő megközelítése útján támogatást nyújt a K+F-t végző kkv-k által irányított, és – adott esetben – kutatási szervezetekkel és/vagy nagyvállalatokkal együttműködő transznacionális konzorciumok által végzett kutatáshoz, fejlesztéshez és demonstrációs tevékenységekhez.

Az Eurostars közös program célja a vonatkozó nemzeti kutatási és innovációs programok összehangolása, a tudományos, igazgatási és pénzügyi integrációt megvalósító, az Európai Kutatási Térség valóra váltásához jelentős mértékben hozzájáruló közös program létrehozása érdekében. A tudományos integráció az Eurostars közös program égisze alatt, a tevékenységek közös meghatározása és végrehajtása útján valósul meg. Az igazgatási integráció az EUREKA Titkárságának célzott végrehajtó struktúraként történő felhasználása útján valósul meg. A Titkárság szerepe az Eurostars közös programnak a II. mellékletben részletezett módon történő kezelése, és végrehajtásának ellenőrzése. A pénzügyi integráció azt feltételezi, hogy a részt vevő államok ténylegesen hozzájárulnak az Eurostars közös program finanszírozásához, különös tekintettel arra a kötelezettségvállalásra, hogy a nemzeti költségvetésekből az Eurostars program céljára elkülönített összegből finanszírozzák a kiválasztott Eurostars projektek résztvevőit.

E kezdeményezésnek hosszabb távon a tudományos, igazgatási és pénzügyi integráció szorosabb formáinak kifejlesztésére kell törekednie. A részt vevő tagállamoknak, valamint Izlandnak, Írországnak, Izraelnek, Norvégiának, Svájcnak és Törökországnak (a továbbiakban: részt vevő államok) tovább kell fokozniuk az integrációt, valamint fel kell számolniuk a nemzetközi együttműködést akadályozó, meglévő nemzeti jogi korlátokat.

II. Tevékenységek

Az Eurostars fő tevékenységét a részt vevő államokban székhellyel rendelkező, egy vagy több K+F-t végző kkv által irányított K+F tevékenységek alkotják. A K+F tevékenységek a tudomány és technológia minden területét lefedhetik, valamint:

42. legalább két, különböző részt vevő államból származó, kutatással, technológiai fejlesztéssel, demonstrációval, szakképzéssel és terjesztési tevékenységgel foglalkozó független résztvevő bevonásával folytatott több résztvevős, nemzetek feletti projektek útján hajtják végre azokat. Kutatási szervezetek, egyetemek vagy nagyvállalatok szintén részt vehetnek e projektekben;

43. központi elemüket K+F-t végző kkv-k hajtják végre, amelyeknek a K+F-el kapcsolatos projektköltségek legalább 50 %-áig hozzá kell ahhoz járulniuk. Amennyiben ez a projekt szempontjából szükséges, kisebb jelentőségű alvállalkozás engedélyezhető.

44. piacorientált kutatásra és fejlesztésre irányulnak, valamint rövid vagy középtávúak, és kihívást jelentő kutatási és fejlesztési tevékenységekkel foglalkoznak; a kkv-knak demonstrálniuk kell, hogy képesek a projekteredmények reális időkereten belüli hasznosítására;

45. az egyik részt vevő K+F-t végző kkv, az úgynevezett „irányító kkv” irányítja és koordinálja azokat.

Ezen felül, az Eurostars közös program előmozdítása, valamint hatásának erősítése céljából, korlátozott mértékben közvetítési, programhoz kapcsolódó promóciós és kapcsolatteremtési tevékenységeket is támogatni kell. Ilyen tevékenység a műhelyek szervezése és a kapcsolatteremtés a többi érdekelt féllel, így a beruházókkal és a tudásmenedzsment szolgáltatókkal.

III. A program végrehajtásától elvárt teljesítések

Az Eurostars közös programtól elvárt fő teljesítés új, közös európai kutatási és fejlesztési program a K+F-t végző kkv-k számára, amely alulról felfelé felépülő, az EUREKA-ra épül, valamint a hozzájáruló nemzeti K+F programok és az Európai Közösség társfinanszírozzák.

A célzott végrehajtó struktúra éves jelentést készít, amely részletesen áttekinti a közös program végrehajtását (értékelési és kiválasztási folyamat, az értékelő csoport összetételére vonatkozó statisztika, pályázott és finanszírozásra kiválasztott projektek, a közösségi finanszírozás felhasználása, a nemzeti pénzalapok elosztása, a résztvevők fajtái, országos statisztikák, közvetítői és terjesztési tevékenység stb.) és a további integráció irányában elért előrehaladást. Az Eurostars közös program befejezésekor a célzott végrehajtó struktúra a program hatásáról utólagos értékelést készít.

IV. A program végrehajtása

Az Eurostars közös programot célzott végrehajtó struktúra kezeli. A pályázatok évente – közös központi pályázati felhívásokat követően, több benyújtási határidő mellett – központilag, a célzott végrehajtó struktúra számára kerülnek benyújtásra (egypontos adatbeviteli rendszer). A projektjavaslatokat – két lépésből álló eljárást követően – átlátható és közös támogathatósági és értékelési feltételek alapján, központi szinten értékelik és választják ki. Az ajánlatokat első lépésben legalább két független szakértő értékeli, akik technikai és piaci szempontból egyaránt megvizsgálják azokat. E szakértők távolból is eljárhatnak. A pályázatok rangsorolását – második lépésben – független szakértőkből álló nemzetközi értékelő testület végzi. A központilag elfogadott ranglistát a közösségi hozzájárulásból, valamint a nemzeti költségvetésekből az Eurostars program céljára elkülönített összegből származó finanszírozás elosztása során kötelező figyelembe venni. A célzott végrehajtó struktúra feladata, hogy a projekteket felügyelje és a teljes projektciklus lebonyolítására közös működési eljárások álljanak rendelkezésre. A kiválasztott Eurostars projektek résztvevőit igazgatási szempontból az érintett nemzeti programok kezelik.

V. Finanszírozási mechanizmus

Az Eurostars közös programot a részt vevő államok és a Közösség társfinanszírozzák. A részt vevő államok többéves finanszírozási tervet határoznak meg, annak érdekében, hogy részt vegyenek az Eurostars közös programban, valamint hozzájáruljanak tevékenységeinek társfinanszírozásához. A nemzeti hozzájárulás származhat már meglévő, vagy újonnan létrehozott programokból, amennyiben azok megfelelnek az Eurostars alulról felfelé felépülő jellegének. Bármely részt vevő államnak a program időtartama alatt bármikor joga van növelni a nemzeti költségvetéséből az Eurostars program céljára elkülönített összeget.

Program szintű finanszírozás

Az Eurostars közös programhoz történő közösségi hozzájárulást – amelyet a célzott végrehajtó struktúra kezel – 100 millió EUR összeghatáron belül, a részt vevő tagállamok tényleges pénzügyi hozzájárulása legfeljebb egyharmadának megfelelően számítják ki. A közösségi pénzügyi hozzájárulás kiegészíti a részt vevő államok legalább 300 milliós eurós hozzájárulását, ezáltal legfeljebb 25 %-os részét képezi az Eurostars közös program teljes közfinanszírozásának.

A közösségi pénzügyi hozzájárulás legfeljebb 4,5 %-át a célzott végrehajtó struktúrának az Eurostars közös program végrehajtása során felmerült működési költségei fedezésére használják fel.

A nemzeti finanszírozó szervek és a célzott végrehajtó struktúra között létrejövő megállapodás alapján a célzott végrehajtó struktúra átutalhatja a kiválasztott Eurostars projektekhez nyújtott közösségi pénzügyi hozzájárulást a részt vevő államok által kijelölt nemzeti finanszírozó szervekhez. A célzott végrehajtó struktúra meggyőződik arról, hogy a nemzeti finanszírozó szervek valóban átutalják-e a közösségi pénzügyi hozzájárulást a kiválasztott Eurostars projektek résztvevői számára.

Az Eurostars projektek finanszírozása

A nemzeti költségvetésekből elkülönített összegből, valamint a közösségi hozzájárulásból származó finanszírozásnak a kiválasztott Eurostars projektek részére történő elosztása a ranglista szerint történik. Az e projektekben résztvevők számára nyújtott pénzügyi hozzájárulást a részt vevő nemzeti programok finanszírozási szabályai szerint számítják ki.

Kölcsön esetében a bruttó támogatástartalom szabványos számítási módját alkalmazzák, a kamattámogatás intenzitásának, valamint az alapul szolgáló nemzeti programok átlagos hiba-százalékának figyelembevételével.

VI. A szellemi tulajdonhoz fűződő jogokra vonatkozó szabályok

A célzott végrehajtó struktúra elfogadja az Eurostars közös program szellemi tulajdonra vonatkozó politikáját. Az Eurostars közös program szellemi tulajdonra vonatkozó politikájának célkitűzése a tudásteremtés előmozdítása, valamint a projekteredményeknek a K+F-t végző kkv-k célcsoportja javára történő hasznosítása és terjesztése. Ezen a területen a hetedik keretprogram részvételi szabályaiban [33] elfogadott megközelítésnek modellül kell szolgálnia.

II. MELLÉKLET

Az Eurostars közös program irányítására vonatkozó iránymutatások

Az Eurostars közös program célzott végrehajtó struktúrája az EUREKA Titkársága. A Titkárság szerepe az Eurostars közös program kezelése, valamint az Eurostars közös programhoz történő közösségi pénzügyi hozzájárulás átvétele, szétosztása és ellenőrzése.

Az Eurostars közös program irányításában négy fő testület vesz részt:

46. Az „EUREKA magas szintű munkacsoport (MSZM)” az EUREKA tagállamai által kinevezett magas szintű képviselőkből áll, beleértve az Európai Bizottság képviselőjét is. Az EUREKA magas szintű munkacsoport felelős új államoknak az Eurostars közös programba való felvételéért.

47. Az Eurostars magas szintű munkacsoport az Eurostars közös programban részt vevő államok EUREKA-hoz kinevezett magas szintű képviselőiből áll. Az Európai Bizottság fenntartja magának a jogot, hogy megfigyelői minőségben részt vevő képviselőt küldjön a munkacsoport üléseire. A munkacsoport hatáskörébe tartozik az Eurostars közös program végrehajtásának felügyelete, továbbá különösen: az Eurostars tanácsadó csoport tagjainak kinevezése, az Eurostars közös program működtetésére vonatkozó eljárásoknak, a felhívások tervezetének és költségvetésének, valamint a finanszírozandó Eurostars projektek ranglistájának jóváhagyása.

48. Az „Eurostars tanácsadó csoport” az Eurostarsban részt vevő államok EUREKA nemzeti projektkoordinátoraiból (NPK) áll, elnöke az EUREKA Titkárságának vezetője. Az Eurostars tanácsadó csoport tanácsot ad az Eurostars Titkársága számára az Eurostars közös program végrehajtására vonatkozóan, valamint a végrehajtására vonatkozó intézkedésekkel – például a finanszírozási eljárásokkal, az értékelési és kiválasztási folyamattal, a központi és nemzeti eljárások összehangolásával, és a projektellenőrzéssel – kapcsolatban. A csoport tanácsot ad az éves pályázati felhívások benyújtási határidejének megtervezéséhez. Tanácsot ad továbbá a közös program végrehajtása során tett előrehaladással kapcsolatban, ideértve a szorosabb integráció irányába tett előrehaladást.

49. Az EUREKA Titkársága (ETI) az Eurostars célzott végrehajtó struktúrájaként jár el, amely nevében – az Eurostars program képviselőjeként – az ETI vezetője jár el az EUREKA magas szintű munkacsoport, az Eurostars magas szintű munkacsoport, az Európai Bizottság, az EUREKA hálózat, valamint a külvilág irányában. Az EUREKA Titkársága felelős az Eurostars közös program végrehajtásáért, és különösen:

50. a pályázati felhívások éves költségvetésének megállapításáért, a közös pályázati felhívások és a projektjavaslatok érkeztetésének központi szervezéséért (egypontos adatbeviteli rendszer);

51. a projektjavaslatok közös támogathatósági és értékelési kritériumok alapján történő támogathatóságának és értékelésének központi szervezéséért, a projektekre tett pályázati ajánlatok finanszírozásra történő kiválasztása, valamint a projektellenőrzés és nyomon követés központi szervezéséért;

52. a közösségi hozzájárulás átvételéért, felosztásáért, valamint ellenőrzéséért;

53. az Eurostars projektek résztvevői számára juttatott finanszírozás elosztására vonatkozó számlák összegyűjtéséért a részt vevő tagállamok, valamint az egyéb részt vevő országok finanszírozó szerveitől;

54. az Eurostars közös program promóciójáért;

55. az Eurostars közös programról – többek között a szorosabb integráció felé történő előrehaladásról – szóló jelentésért az EUREKA MSZM, az Eurostars MSZM, az EUREKA hálózat, valamint az Európai Bizottság részére.

56. PÉNZÜGYI KIMUTATÁS

1. A JAVASLAT CÍME:

A Közösség részvétele több tagállam, és a hetedik keretprogramhoz társult államok által – a határozatban említettek szerint – indított, a kutatást és fejlesztést végző kkv-k támogatását célzó kutatási és fejlesztési programban.

2. TEVÉKENYSÉGALAPÚ GAZDÁLKODÁSI ÉS KÖLTSÉGVETÉS-TERVEZÉSI KERET

Az érintett szakpolitikai terület(ek) és a kapcsolódó tevékenység(ek):

Kutatás és technológiai fejlesztés: Hetedik keretprogram.

Az Európai Közösséget létrehozó szerződés 169. cikke.

3. KÖLTSÉGVETÉSI TÉTELEK

3.1. Költségvetési tételek (működési tételek és kapcsolódó technikai és igazgatási segítségnyújtási tételek (korábban: BA-tételek)), beleértve a következő megnevezéseket:

08.13 01 01 „Kapacitások”: „Kkv-k javára végzett kutatás” [34]

08.13 01 01 „Kapacitások”: „Kkv-k javára végzett kutatás” „Eurostars közös program” [35]

3.2. A fellépés és a pénzügyi kihatás időtartama:

Az Eurostars közös programhoz nyújtott közösségi hozzájárulást – egy 2013. december 31-ig tartó kezdeti időtartamra – a Parlament és a Tanács együttdöntési eljárás keretében fogadja el, várhatóan 2007 decemberében. Az EU költségvetésére tett pénzügyi kihatása 2013 után megszűnik.

3.3. Költségvetési jellemzők:

Költségvetési tétel | Kiadás típusa | Új | EFTA-hozzájárulás | A pályázó országok hozzájárulásai | A pénzügyi terv fejezete |

08.13 01 01 | nem kötelező | Diff[36] | IGEN | IGEN | IGEN | [1A] sz. |

08.13 01 02 | nem kötelező | Diff[37] | IGEN | IGEN | IGEN | [1A] sz. |

4. FORRÁSOK ÁTTEKINTÉSE

4.1. Pénzügyi források

Az e kimutatásban szereplő valamennyi összeg tájékoztató jellegű és állandó értékben van megadva.

4.1.1. A kötelezettségvállalási előirányzatok és a kifizetési előirányzatok áttekintése

millió EUR (három tizedesjegyig)

Kiadás típusa | Szakasz száma | 2007-es év | 2008 | 2009 | 2010 | 2011 | 2012 és később | Összes |

Működési kiadások |

Kötelezettségvállalási előirányzatok | 8.1. | a | 0 | 15,964 | 15,964 | 15,964 | 15,964 | 31,926 | 95,782 |

Kifizetési előirányzatok | b | 0 | 7,982 | 12,771 | 15,964 | 15,964 | 43,101 | 95,782 |

A referenciaösszegbe beletartozó igazgatási kiadások[38] |

Technikai és igazgatási segítségnyújtás (NDE) | 8.2.4. | c | 0 | 0,703 | 0,703 | 0,703 | 0,703 | 1,406 | 4,218 |

TELJES REFERENCIAÖSSZEG |

Kötelezettségvállalási előirányzatok | a+c | 0 | 16,667 | 16,667 | 16,667 | 16,667 | 33,332 | 100 |

Kifizetési előirányzatok | b+c | 0 | 8,685 | 13,474 | 16,667 | 16,667 | 44,507 | 100 |

A referenciaösszegbe nem beletartozó igazgatási kiadások[39] |

Személyi és kapcsolódó kiadások (NDE) | 8.2.5. | d | 0,117 | 0,176 | 0,176 | 0,176 | 0,176 | 0,352 | 1,173 |

A referenciaösszegbe nem beletartozó, a személyi és kapcsolódó kiadásoktól eltérő kiadások (NDE) | 8.2.6. | e | 0,007 | 0,014 | 0,014 | 0,021 | 0,014 | 0,035 | 0,105 |

A fellépés indikatív összköltsége |

TELJES KÖTELEZETTSÉGVÁLLALÁSI ELŐIRÁNYZAT, beleértve a személyi költséget | a+c+d+e | 0,124 | 16,857 | 16,857 | 16,864 | 16,857 | 33.719 | 101.278 |

TELJES KIFIZETÉSI ELŐIRÁNYZAT, beleértve a személyi költséget | b+c+d+e | 0,124 | 8,875 | 13,664 | 16,864 | 16,857 | 44,894 | 101.278 |

A társfinanszírozás részletezése

i) Program szint

A Közösség legfeljebb 100 millió eurós hozzájárulásának kifizetését a részt vevő tagállamoknak, valamint egyéb részt vevő országoknak – a 2008-tól 2013-ig terjedő időszakra vonatkozóan – nemzeti programjaik révén nyújtott legalább 300 millió eurós beruházásához kell kötni. Amennyiben a tagállamok, valamint egyéb részt vevő országok hozzájárulása nem éri el a 300 millió eurót, a közösségi hozzájárulás is kevesebb lesz 100 millió eurónál, és a részt vevő tagállamok, valamint egyéb részt vevő országok tényleges pénzügyi hozzájárulásának egyharmadaként kerül kiszámításra.

A tervek szerint a közösségi hozzájárulás megfizetésére az éves előfinanszírozás útján kerül sor, amely átlagosan 16,667 millió EUR. A kifizetés a költségeknek a Bizottság általi jóváhagyásával válik véglegessé.

A közösségi pénzügyi hozzájárulás egy részét – annak legfeljebb 4,5 %-án belül – az Eurostars közös program célzott végrehajtó struktúrája működési költségének fedezésére használják fel [40] . Ez az összeg fedezi a program-irányítás, a kommunikáció, az informatika, az utazás, valamint a projektjavaslatok értékelésének költségeit. Az általános költségeket (épület, irodaszer-beszerzés, az informatikai infrastruktúra egy része, fűtés, stb.) az Eureka Titkárságának költségvetése fedezi, amelyet az EUREKA tagjai finanszíroznak. A projektek résztvevőivel kapcsolatos nemzeti szintű igazgatási költségeket a részt vevő államok fedezik [41] .

ii) Projekt szint

A nemzeti költségvetésekből elkülönített összegből, valamint a közösségi hozzájárulásból származó finanszírozásnak a kiválasztott Eurostars projektek részére történő elosztása a ranglista szerint történik. Az e projektekben résztvevők számára nyújtott pénzügyi hozzájárulást a részt vevő nemzeti programok finanszírozási szabályai szerint számítják ki.

A nemzeti finanszírozó szervek és a célzott végrehajtó struktúra között létrejövő megállapodás alapján a célzott végrehajtó struktúra átutalhatja a kiválasztott Eurostars projektekhez nyújtott közösségi pénzügyi hozzájárulást a részt vevő államok által kijelölt nemzeti finanszírozó szervekhez. A célzott végrehajtó struktúra meggyőződik arról, hogy a nemzeti finanszírozó szervek valóban átutalják-e a közösségi pénzügyi hozzájárulást a kiválasztott Eurostars projektek résztvevői részére.

Végül, a kiválasztott Eurostars projektekben részt vevő szervezetek társfinanszírozzák e projekteket, összhangban a célzott végrehajtó struktúra és a részt vevő államok finanszírozó szervei között létrejövő megállapodással.

millió EUR (három tizedesjegyig)

Társfinanszírozó szerv | 2007-es év | 2008 | 2009 | 2010 | 2011 | 2012 és később | Összes |

részt vevő tagállamok | f | 0 | 50 | 50 | 50 | 50 | 100 | 300 |

Közösségi hozzájárulás | a+c | 0 | 16,667 | 16,667 | 16,667 | 16,667 | 33,332 | 100 |

Igazgatási kiadások | d+e | 0,124 | 0,190 | 0,190 | 0,197 | 0,190 | 0,387 | 1,278 |

TELJES KÖTELEZETTSÉGVÁLLALÁSI ELŐIRÁNYZAT társfinanszírozással | a+c+d+e+f | 0,124 | 66,857 | 66,857 | 66,864 | 66,857 | 133,719 | 401,278 |

4.1.2. A pénzügyi programozással való összeegyeztethetőség

( A javaslat összeegyeztethető a jelenlegi pénzügyi programozással.

( A javaslat miatt a pénzügyi terv vonatkozó fejezetének átdolgozása szükséges.

( A javaslat miatt szükség lehet az intézményközi megállapodás [42] rendelkezéseinek alkalmazására (azaz rugalmassági eszköz alkalmazására vagy a pénzügyi terv módosítására).

4.1.3. A bevételre gyakorolt pénzügyi hatás

( A javaslatnak nincs kihatása a bevételre.

( A javaslatnak van pénzügyi kihatása – a bevételre gyakorolt hatása a következő:

millió EUR (egy tizedesjegyig)

A fellépést megelőzően [n–1. év] | A fellépés után |

A személyi állomány teljes létszáma |

5. JELLEMZŐK ÉS CÉLKITŰZÉSEK

5.1. Rövid, illetve hosszú távon kielégítendő igények

Az Eurostars közös program létrehozásához és működéséhez szükséges a közösségi hozzájárulás, amely lehetővé teszi a tevékenységeknek a részt vevő tagállamokkal, valamint egyéb részt vevő országokkal történő társfinanszírozását. A közösségi hozzájárulást különösen a nyílt pályázati felhívásokat követően kiválasztott Eurostars projektek résztvevőinek társfinanszírozására használják fel.

5.2. A közösségi részvétel által képviselt hozzáadott érték, valamint a javaslatnak az egyéb pénzügyi eszközökkel való összeegyeztethetősége és esetleges szinergiája

Az Eurostars közös program – a K+F-t végző kkv-k által kezdeményezett és irányított nemzetek feletti projektek során végrehajtott piacorientált kutatás támogatása érdekében – egyesíti a közösségi, nemzeti, és magánfinanszírozási forrásokat. A projektben történő részvételük eredményeként, ezek a cégek képesek új termékek, eljárások, és szolgáltatások kifejlesztésére, valamint jelentősen erősíteni tudják helyzetüket az európai és a globális piacon.

A közösségi részvétel által képviselt hozzáadott érték jelentős, mert:

A közösségi részvétel lehetővé teszi új jogi keretrendszer létrehozását, amelyben egy közös stratégia égisze alatt a nemzetközi kutatási és fejlesztési együttműködés és a K+F-t végző kkv-k javára indított innovációs projektek ösztönzése érdekében összekapcsolódik a közösségi és nemzeti finanszírozás.

Más módon, a már létező struktúrák alkalmazásával, ez a hatás – a szükséges kritikus tömeg – biztosan nem volna elérhető.

Az Eurostars közös program azokra a kihívásokra irányul, amelyekkel a K+F-t végző, nagy növekedési potenciállal rendelkező kkv-knak kell szembenézniük, olyan támogatási rendszert ajánlva, amely gyors finanszírozási döntést, a partnerség összetételére vonatkozó rugalmasságot, valamint összehangolt és biztonságos finanszírozást kínál. Ez a program valóban azokra a K+F-t végző, nagy növekedési potenciállal rendelkező kkv-kra szabott, amelyek a jövőben nagy európai cégekké válhatnak.

Végül, a javasolt program fokozza a tudomány és technológia valamennyi területének vonatkozásában végzett nemzeti és ipari kutatási és fejlesztési beruházásokat, ezáltal hozzájárul a 3 %-os kutatási és fejlesztési uniós GDP-ráfordítást előíró barcelonai célkitűzéshez.

5.3. A javaslat céljai, az attól várt eredmények, illetve az azzal összefüggő mutatók a tevékenységalapú irányítás keretében

E jogalkotási javaslat legfőbb működési célkitűzés ét – nevezetesen a K+F-t végző kkv-k területén több tagállam által indított kutatási és fejlesztési programban való közösségi részvételt – a hetedik kutatási és technológiai fejlesztési keretprogram és annak „Kapacitások”elnevezésű egyedi programja már előírja.

E működési célkitűzéshez kapcsolódó szakpolitikai célkitűzések:

Fenntartható európai támogatási mechanizmus létrehozása azon K+F-t végző, nagy növekedési potenciállal rendelkező kkv-k számára, amelyek – egyéb partnerekkel együttműködve – hajlandók saját kutatásokat végezni. Az Eurostars közös program e cégek támogatása révén hozzájárul az európai kkv-k versenyképességének erősítéséhez, az innováció, a foglalkoztatás és a gazdasági változás ösztönzéséhez, és ezáltal segíti a lisszaboni és barcelonai célkitűzések elérését.

A részt vevő nemzeti programok vagy e nemzeti programok jelentős részének tudományos, igazgatási és pénzügyi integrációja.

Technológiai és gazdasági célkitűzések

- A K+F-t végző kkv-k ösztönzése, hogy hozzanak létre a K+F eredményein alapuló új gazdasági tevékenységeket, valamint az egyébként lehetségesnél gyorsabban vigyenek piacra új termékeket, eljárásokat és szolgáltatásokat;

- A technológiai és vállalkozás fejlesztés, valamint e vállalatok nemzetközivé válásának előmozdítása.

A bizottsági ráfordítások a 4.1. szakaszban felsorolt erőforrások.

A teljesítmények a következők: a) az Eurostars közös program létrehozása és b) kutatás-fejlesztési, valamint innovációs projektek kiválasztása és útnak indítása az Eurostars közös program keretében rendezett nyílt pályázati felhívások nyomán.

A várható eredmények az alább kiemelt mutatók segítségével mérhetők (2008-2013). E mutatók további részletekre bonthatók, valamint kiegészíthetők a Bizottság és a célzott végrehajtó struktúra között létrejövő megállapodásban megállapított további mutatókkal.

1. A beruházásokra gyakorolt multiplikátor hatás, valamint az Eurostars közös program részt vevő államok általi társfinanszírozása

- Az Eurostars projektekre előirányzott és ténylegesen elköltött nemzeti források: a célösszeg a részt vevő nemzeti programok által elköltött 300 millió EUR.

- A közös pályázati felhívásokhoz hozzájáruló nemzeti finanszírozás: a részt vevő államok elkötelezték magukat, hogy évente legalább 50 millió euróval hozzájárulnak a közös pályázati felhívásokhoz (kivéve az Eurostars közös program működésének első évét).

2. Programhatékonyság

- A benyújtási határidő és az értékelési eljárás kimenetelére vonatkozó információnak a pályázók részére történő megküldésének időpontja között eltelt idő: a program félidejére nem haladhatja meg a 4 hónapot.

3. A nemzeti programok integrációja irányába történő előrehaladás

3.1 Tudományos integráció

- Hatékonyan működő központi értékelés, független szakértők bevonásával, valamint központi kiválasztási döntéssel.

- A nemzeti eljárások összehangolása. A program félidejére a támogatási megállapodásokat a benyújtási határidőtől számított 6 hónapon belül alá kell írni az egyedi résztvevőkkel.

3.2. Igazgatási integráció

- Létrejön a célzott végrehajtó struktúra, és hatékonyan végrehajtja az Eurostars közös programot.

3.3. Pénzügyi integráció

- A központilag kiválasztott projekteket – a ranglista szerint – a részt vevő nemzeti programok ténylegesen társfinanszírozzák.

- A közösségi hozzájárulást a ranglista szerint osztják el.

5.4. Végrehajtási módszer (indikatív)

( Központosított irányítás

( közvetlenül a Bizottság által

( közvetetten a következőknek történő hatáskör-átruházással:

( végrehajtó hivatalok

( a Közösségek által létrehozott, a költségvetési rendelet 185. cikkében említettek szerinti szervek

( tagállami vagy nemzetközi közintézmények/közfeladatot ellátó, magánjogi szervek, amelyekért a tagállamok, valamint egyéb részt vevő országok kezességet vállalnak.

( Megosztott vagy decentralizált irányítás

( a tagállamokkal

( harmadik országokkal

( Nemzetközi szervezetekkel közös irányítás (nevezze meg)

Megjegyzés:

A közös programokhoz történő közösségi pénzügyi hozzájárulás a költségvetési rendelet 54. és 56. cikke rendelkezéseivel összhangban kerül kifizetésre a tagállamok és egyéb részt vevő országok nevében eljáró célzott végrehajtó struktúra részére. A célzott végrehajtó struktúra kezeli az Eurostars közös programot; valamint átveszi, szétosztja és ellenőrzi a közösségi pénzügyi hozzájárulást. A tagállamok és egyéb részt vevő országok által meghatározott struktúra az EUREKA Titkársága. Az irányítási rendszert e határozat II. melléklete írja le részletesebben.

6. FELÜGYELET ÉS ÉRTÉKELÉS

6.1. Felügyeleti rendszer

Létrehozását követően az Eurostars közös program felügyelete a célzott igazgatási struktúra által készített éves jelentések révén történik. Ezek – az 5.3 szakaszban felsorolt mutatók segítségével – részletes áttekintést nyújtanak a közös program végrehajtásáról.

6.2. Értékelés

6.2.1. Előzetes értékelés

A javasolt kezdeményezéssel a hetedik keretprogram előzetes értékelésében már foglalkoztak.

6.2.2. Az időközi/utólagos értékelés nyomán hozott intézkedések (hasonló, korábbi tapasztalatok tanulsága)

A javasolt igazgatási modellt az első, az EK-Szerződés 169. cikke alapján létrehozott, a hatodik keretprogram során végrehajtott kezdeményezés – az EDCTP kezdeményezés – működése során szerzett tapasztalatokra alapozták.

6.2.3. A jövőbeni értékelések feltételei és gyakorisága

A Bizottság végrehajtja az Eurostars közös program közbenső és végső értékelését, amely közös program végrehajtásának minőségére és hatékonyságára terjed ki – beleértve az Eurostars közös program tudományos, igazgatási és pénzügyi integrációs vonatkozásait – és megvizsgálja az I. mellékletben meghatározott célkitűzések megvalósítása irányában elért előrehaladást. A Bizottságot független szakértők segíthetik.

7. CSALÁS ELLENI INTÉZKEDÉSEK

Az Eurostars közös program létrehozásáról szóló határozat 7. cikke úgy rendelkezik, hogy az Eurostars közös program végrehajtása során a részt vevő tagállamok, valamint egyéb részt vevő országok megteszik a Közösség pénzügyi érdekei védelmében szükséges jogalkotási, szabályozási, adminisztratív vagy egyéb intézkedéseket. A részt vevő tagállamok, valamint egyéb részt vevő országok megfelelő biztosítékokat nyújtanak a Közösséget megillető összegeknek a célzott végrehajtó struktúrától történő teljes körű beszedése tekintetében.

Az Eurostars közös program létrehozásáról szóló határozat 8. cikke úgy rendelkezik, hogy tisztségviselői vagy megbízottai révén a Közösség és a Számvevőszék minden, a közösségi pénzalapok megfelelő kezelésének biztosításához és a Közösség pénzügyi érdekeinek bármilyen csalással vagy szabálytalansággal szembeni védelméhez szükséges ellenőrzést és vizsgálatot elvégezhet. Ennek érdekében a részt vevő tagállamok, valamint egyéb részt vevő országok és/vagy a célzott végrehajtó struktúra minden vonatkozó dokumentumot a Bizottság és a Számvevőszék rendelkezésére bocsátanak.

További csalásellenes intézkedések végrehajtásáról a Bizottság és a célzott végrehajtó struktúra között létrejövő részletes megállapodás rendelkezik.

8. A FORRÁSOK RÉSZLETEZÉSE

8.1. A javaslat célkitűzéseinek pénzügyi költségei

Kötelezettségvállalási előirányzatok millió euróban (három tizedesjegyig)

2007-es év | 2008-es év | 2009-es év | 2010-es év | 2011-es év | 2012-es év |

A(z) XX 01 04/05. jogcímcsoportból finanszírozott egyéb állomány[48] |

ÖSSZESEN |

8.2.2. A fellépés keretében felmerülő feladatok leírása

8.2.3. A – jogszabályban – meghatározott állomány eredete

( A cserére vagy meghosszabbításra kerülő program irányításához jelenleg hozzárendelt álláshelyek

( Az n. évi politikai stratégia/előzetes költségvetés-tervezet keretében már hozzárendelt álláshelyek

( A következő éves politikai stratégia/előzetes költségvetés-tervezet eljárásának keretében igénylendő álláshelyek

( Az érintett szolgálaton belül meglévő források felhasználásával áthelyezendő állások (belső áthelyezés)

( Az n. évben szükséges, de az éves politikai stratégiában/előzetes költségvetés-tervezetben az adott évre nem előirányozott álláshelyek

8.2.4. A referenciaösszegbe beletartozó egyéb igazgatási kiadások

millió EUR (három tizedesjegyig)

2007-es év | 2008-es év | 2009-es év | 2010-es év | 2011-es év | 2012-es év és később | ÖSSZESEN |

Egyéb technikai és igazgatási segítségnyújtás |

- belső |

- külső |

Teljes technikai és igazgatási segítségnyújtás | 0 | 0,703 | 0,703 | 0,703 | 0,703 | 1,406 | 4,218 |

A közös végrehajtó struktúra működési költsége éves alapon várhatóan átlagosan 703 000 EUR lesz. Ez az összeg fedezi a program-irányítás, a kommunikáció, az informatika, az utazás, valamint a pályázati ajánlatok értékelésének költségeit. A program hat éves időtartama alatt e költségek a közösségi hozzájárulás 4,5 %-ának megfelelő felső összeghatáron belül maradnak.

A célzott végrehajtó struktúrának az alábbi feladatokat kell végrehajtania:

- a pályázati felhívások éves költségvetésének megállapítása, a közös pályázati felhívások és a projektjavaslatok érkeztetésének központi szervezése (egypontos adatbeviteli rendszer);

- a projektjavaslatok közös támogathatósági és értékelési kritériumok alapján történő támogathatóságának és értékelésének központi szervezése, a projektjavaslatok finanszírozásra történő kiválasztása, valamint a projekt felügyeletének és ellenőrzésének központi szervezése;

- a közösségi hozzájárulás átvétele, felosztása, valamint felügyelete;

- az Eurostars projektek résztvevői számára juttatott finanszírozás elosztására vonatkozó számlák összegyűjtése a részt vevő tagállamok, valamint az egyéb részt vevő országok finanszírozó szerveitől;

- az Eurostars közös program promóciója;

- az Eurostars közös programról – többek között a szorosabb integráció felé történő előrehaladásról – szóló jelentés az EUREKA MSZM, az Eurostars MSZM, az EUREKA hálózat, valamint az Európai Bizottság részére.

Számítás – A célzott végrehajtó struktúra várható költségei |

A költségek becslése az EUREKA által – javaslatának előkészítése időszakában – adott becslésen alapul. - Eurostars igazgatás: vezető (120 000) + irodai asszisztencia (25 000) Kommunikáció: kommunikációs tisztviselő (40 000) + események (20 000) + anyag, sajtó, valamint nyomtatás (30 000) + weboldal (5 000) - Informatika: Informatikai tisztviselő (60 000) + karbantartás és engedélyek (60 000) - Utazás (20 000) A pályázatok független szakértők általi értékelése: Szakértői díjak (262 500) + utazás (35 000) - Értékelésekhez nyújtott támogatás: projektvezető (részidős, 25 000) Az Eurostars közös program működési költségeit a közösségi hozzájárulás fedezi, annak 4,5 %-áig terjedő felső határon belül. További forrásokat nyújt az EUREKA Titkársága, valamint közvetlenül az EUREKA hálózat, ideértve – szükség esetén – azt a munkaerőt, amelyet e becslés nem tartalmaz. Ezenfelül, e becslés nem tartalmazza a projekt dokumentációk részt vevő nemzeti programok általi kezelésének költségeit, amelyet közvetlenül a részt vevő tagállamok fedeznek. |

8.2.5. A referenciaösszegbe nem beletartozó személyi és kapcsolódó költségek

millió EUR (három tizedesjegyig)

A személyi állomány fajtája | 2007-es év | 2008-es év | 2009-es év | 2010-es év | 2011-es év | 2012-es év és később |

Tisztviselők és ideiglenes alkalmazottak 08.01 01 költségvetési tétel | 0,117 | 0,176 | 0,176 | 0,176 | 0,176 | 0.352 |

A(z) XX 01 02. jogcímcsoportból finanszírozott személyi állomány (kisegítő alkalmazottak, kihelyezett tagállami szakértők, szerződéses alkalmazottak stb.) (adja meg a költségvetési tételt) |

Személyi és kapcsolódó – a referenciaösszegbe NEM beletartozó – költségek összesen | 0,117 | 0,176 | 0,176 | 0,176 | 0,176 | 0.352 |

Számítás – Tisztviselők és ideiglenes alkalmazottak |

Az átlagos költség 117 000 EUR teljes munkaidős álláshelyenként. A 2007. évben – a szerződés tárgyalási szakaszában – 1 teljes munkaidős állással számoltak. 2008-tól 2013-ig 1,5 teljes munkaidős állással számoltak. |

Számítás – A(z) XX 01 02 jogcímcsoportból finanszírozott személyi állomány |

[…] |

2008-at követően évi 1,5 teljes munkaidős állás várható, e kezdeményezésnek a bizottsági szolgálatok általi nyomon követése céljából. 1 teljes munkaidős állás szükséges a szerződés tárgyalási szakaszában, amely várhatóan 2007. második félévében kezdődik. A fő feladatok az alábbiak lesznek:

- Részvétel az EUREKA magas szintű munkacsoport (MSZM) ülésein, valamint megfigyelői minőségben az Eurostars magas szintű munkacsoport ülésein, kétnapos ülés évente 4 alkalommal (igazgatói/csoportvezetői szint)

- Részvétel az Eurostars tanácsadó csoport ülésein, évente 4-5 alkalommal (projektvezetői szint)

- Részvétel a műhelyekben és terjesztési eseményekben évente 2-3 alkalommal (projektvezetői szint)

- Megállapodások megbeszélése és előkészítése a célzott végrehajtó struktúrával (projektvezetői szint + asszisztensi szint)

- A végrehajtásnak az éves jelentések alapján történő felügyelete, valamint a félidős és végső értékelések koordinációja (projektvezetői szint)

- A közös program végrehajtásának pénzügyi és jogi ellenőrzése (pénzügyi tisztviselői szint)

8.2.6. A referenciaösszegbe nem beletartozó egyéb igazgatási kiadások

millió EUR (három tizedesjegyig) |

2007-es év | 2008-es év | 2009-es év | 2010-es év | 2011-es év | 2012-es év és később | ÖSSZESEN |

08 01 02 11 01 – Kiküldetések | 0,007 | 0,014 | 0,014 | 0,014 | 0,014 | 0,028 | 0,091 |

08 01 02 11 02 – Ülések és konferenciák |

08 01 02 11 03 – Bizottságok[50] |

08 01 02 11 04 – Tanulmányok és konzultációk |

08 01 02 11 05 – Információs rendszerek |

2. Egyéb irányítási kiadások összesen (08 01 02 11) | 0,007 | 0,014 | 0,014 | 0,014 | 0,014 | 0,028 | 0,091 |

3. Egyéb igazgatási jellegű kiadások Független szakértők a közbenső és végső értékelések számára | 0,007 | 0,007 | 0,014 |

A személyi és kapcsolódó költségeken kívüli – a referenciaösszegbe NEM beletartozó – igazgatási kiadások összesen | 0,007 | 0,014 | 0,014 | 0,021 | 0,014 | 0,035 | 0,105 |

Számítás – A referenciaösszegbe nem beletartozó egyéb igazgatási kiadások |

Kiküldetések: A költségek azon alapulnak, hogy az utazási költség kiküldetésenként átlag 700 EUR, továbbá a napidíj 149,63 EUR; a kiküldetés átlagos időtartama 1,5 nap; a kiküldetések száma és jellege: 2 tisztviselő évente 4 alkalommal történő kiküldetése abból a célból, hogy részt vegyenek az EUREKA/Eurostars MSZM ülésein, egy tisztviselő évente 3 alkalommal történő kiküldetése abból a célból, hogy műhelyeken, valamint egyéb eseményeken vegyen részt, egy tisztviselő 4 alkalommal történő kiküldetése abból a célból, hogy részt vegyen az Eurostars tanácsadó csoportnak azon az ülésén, amelyet nem Brüsszelben tartanak. 2007-re az éves költségek fele várható. Külső támogatás: A közbenső és végső értékeléshez nyújtott külső támogatás költsége (3 külső szakértő napi 450 EUR díjért három napos időtartamra + 700 EUR utazás + 448,89 EUR napidíj szakértőnként). |

[1] Izland, Izrael, Norvégia, Svájc és Törökország

[2] Versenyképességi Tanács, 2004. november 25-26., 14687/04 (Presse 323)

[3] HL C 320. E, 2005.12.15., 259. o.

[4] 1982/2006/EK határozat (HL L 412., 2006.12.30., 1. o.).

[5] HL L 400., 2006.12.30., 86. o.

[6] 2006/974/EK határozat (HL L 400., 2006.12.30., 299. o.).

[7] 2007. évi munkaprogram, „A kkv-k javára végzett kutatás”, C(2006)563, 2007.02.26.

[8] A KKV fogalommeghatározása a 2003/361/EK bizottsági ajánlás szerint, HL L 124., 2003.5.20., 36. o.

[9] COM (2006) 349 végleges, 2006.6.29.

[10] A 2005-ös EU ipari K+F beruházási eredménytáblázat, Európai Bizottság

[11] Az Európai Kutatási Térség felé, Technológia és Innováció, kulcsfontosságú adatok 2005-ben, Európai Bizottság

[12] Hatásvizsgálat és előzetes értékelés, a Bizottság szolgálatainak munkadokumentuma, SEC(2005)430, 1. melléklet

[13] COM (2006) 349 végleges, 2006.6.29.

[14] COM(2000) 6 végleges, 2000.1.18.

[15] COM (2007) 161 végleges, 2007.4.4.

[16] ETAP (Környezetvédelmi technológiákról szóló cselekvési terv), ECAP (A kkv-knak szóló környezeti megfelelési támogatóprogram)

[17] Átlagosan 50 %-os finanszírozási rátával számolva, a 400 millió EUR közfinanszírozáshoz további 400 millió EUR magánfinanszírozás járul, amelyet a projekt résztvevői saját hozzájárulásukként a K+F projektekbe ruháznak be. Maximális, 75 %-os finanszírozási rátát feltételezve, a projektek teljes költségének összege 400/0.75 millió EUR = 533 millió EUR lenne, vagyis ebben az esetben a magán-hozzájárulás 133 millió EUR lenne.

[18] 1982/2006/EK határozat, HL L 412., 2006.12.30., 1. o.

[19] HL C […], […], […]. o.

[20] HL C […], […], […]. o.

[21] HL C […], […], […]. o.

[22] HL L 412., 2006.12.30., 1. o.

[23] HL L 400, 2006.12.30., 299. o.

[24] P6_TA(2005)0077, HL C320E/259, 2005.12.15.

[25] COM (2003) 226 végleges/2

[26] HL L 248., 2002.09.16., 1. o. A legutóbb a 1995/2006/EK, Euratom rendelettel (HL L 390., 2006.12.30., 1. o.) módosított rendelet.

[27] HL L 357., 2002.12.31., 1. o. A legutóbb a(z) […]/2007/EK, Euratom rendelettel (HL L […]., […]., […]. o.) módosított rendelet.

[28] HL L 312., 1995.23.12., 1. o.

[29] HL L 292., 1996.11.15., 2. o.

[30] HL L 136., 1999.5.31., 1. o.

[31] HL C 323., 2006.12.30., 1. o.

[32] HL L 124., 2003.5.20., 36. o.

[33] HL L 391, 2006.12.30., 1. o.

[34] A 08.13. költségvetési tétel vonatkozik a „Kkv-k javára végzett kutatás” alapján végzett tevékenységek működési költségeire; létre kell hozni a 08 13 01 01 jogcímet.

[35] Az Eurostars közös programmal kapcsolatos költségek fedezése céljából létre fogják a 08 13 01 02 jogcímet.

[36] Differenciált előirányzat

[37] Differenciált előirányzat

[38] Ezek az Eurostars közös program célzott végrehajtó struktúrájának működési költségeire vonatkozó igazgatási támogatási kiadások. Ezt az összeget nem fogják figyelembe venni a hetedik keretprogram igazgatási költségei felső határának (6 %) kiszámításánál.

[39] Ez az Eurostars közös programhoz történő közösségi hozzájárulás referenciaösszege.

[40] A közösségi hozzájárulás 4,5 %-a – amelyet az Eurostars közös program végrehajtásával kapcsolatos működési költségek fedezésére fognak felhasználni – nem foglalja magába az EUREKA-nak fizetett éves tagsági díjat.

[41] Különösen, a nemzeti finanszírozó szervek fogják megkötni a kiválasztott Eurostars projektek résztvevőivel az egyedi támogatási megállapodásokat.

[42] Lásd az intézményközi megállapodás 19. és 24. pontját.

[43] Szükség esetén, például ha a fellépés időtartama 6 évnél hosszabb, a táblázat további oszlopokkal bővíthető.

[44] Az 5.3. szakaszban leírtak szerint

[45] Bizottsági tisztviselők nem fognak az Eurostars közös program célzott végrehajtó struktúrájában tevékenykedni.

[46] Amelynek költségét NEM fedezi a referenciaösszeg

[47] Amelynek költségét NEM fedezi a referenciaösszeg

[48] Amelynek költségét tartalmazza a referenciaösszeg.

[49] Hivatkozni kell az érintett végrehajtó hivatal(ok)ra vonatkozó pénzügyi kimutatásra.

[50] Adja meg a bizottság típusát, valamint azt a csoportot, amelyhez tartozik.